އެމްޑީޕީގެ އެންމެ ބޮޑު މަޝްރޫއުއަކީ ރައްޔިތުންގެ ސަރުކާރެއް އުފެއްދުން: ރައީސް ނަޝީދު | President Mohamed Nasheed\nއެމްޑީޕީގެ އެންމެ ބޮޑު މަޝްރޫއުއަކީ ރައްޔިތުންގެ ސަރުކާރެއް އުފެއްދުން: ރައީސް ނަޝީދު\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ އެންމެ ބޮޑު މަޝްރޫއުއަކީ ރައްޔިތުންގެ ސަރުކާރެއް އުފެއްދުންކަމުގައި ޕާޓީގެ ރިޔާސީ ކެނޑިޑޭޓު ރައީސް މުޙައްމަދު ނަޝީދު ވިދާޅުވެއްޖެއެވެ. އެމަނިކުފާނު މިހެން ވިދާޅުވެފައިވަނީ ފ. އަތޮޅަށް ކުރެއްވި ކެމްޕެއިން ދަތުރުފުޅުގައި މަގޫދޫއަށް ވަޑައިގެން ރޭ (9 އޮކްޓޯބަރ 2013) ބޭއްވުނު ޖަލްސާގައި ވާހަކަފުޅުދައްކަވަމުންނެވެ.\nތަރައްޤީ ހޯދުމަކީ އުމްރާނީ ބަދަލުތަކެއް އެކަނި ނޫންކަން ފާހަގަކުރައްވަމުން ރައީސް ނަޝީދު ވިދާޅުވީ އެއީ އިންސާނާއަށް އަންނަ ބަދަލެއްކަމަށެވެ. އެބަދަލު އައުމަށް ޚިޔާލު ފާޅުކުރުމުގެ މިނިވަންކަމާއި، އެއްވެ އުޅުމުގެ މިނިވަންކަމާއި، އަދި ވަކިން ހާއްސަކޮށް ވޯޓުދިނުމުގެ ހައްގު ބޭނުންވާކަމަށް އެމަނިކުފާނު ވިދާޅުވިއެވެ. 30 އަހަރު ތަރައްޤީނުވެ ރާއްޖެ އޮތީ ސަރުކާރު އުފެދުމުގައި ރައްޔިތުންގެ ބައިވެރިވުން ނެތުމުންކަމަށާއި، އޭރު ވޯޓު އޮޅުވާލުމާއި ވަކި ނަތީޖާއެއް ނެރެމުން ގެންދިޔައީ ސަރުކާރުން ރަށްރަށުގައި ބައިތިއްބައިގެންކަމަށް ރައީސް ނަޝީދު ވިދާޅުވިއެވެ. އޭރު ސަރުކާރުގެ ކަންކަން އިންތިޒާމްވެފައި އޮތީ މަދު ބަޔަކަށް ފައިދާވާ ގޮތަށްކަމަށް އެމަނިކުފާނު ވިދާޅުވިއެވެ.\nސަރުކާރެއް އުފެއްދުމަށް ބޭނުންވަނީ ރައްޔިތުން ވޯޓުލުމުގެ ހައްގުކަމަށާއި ސުޕްރީމް ކޯޓު ބާތިލްކޮށްފައިވަނީ ރައްޔިތުންގެ ނިންމުންކަމަށް ރައީސް ނަޝީދު ވިދާޅުވިއެވެ. ބާތިލްކޮށްފައިއެވަނީ ގާނޫނީ ހުއްޖަތުތަކެއް ލިބިގެން ނޫންކަމަށާއި، އިންސާފްވެރި ގޮތެއްގައި އިންތިޚާބު ނުބޭއްވިގެންވެސް ނޫންކަމަށް އެމަނިކުފާނު ވިދާޅުވިއެވެ. ކޮންމެ ރަށަކަށް ގޮސް މައުލޫމާތު ސާފުކުރުމުން އެގިގެންދަނީ7ސެޕްޓެމްބަރގައި ނެގުނު ވޯޓަކީ މިހާތަނަށް ރާއްޖޭގައި ނެގުނު އެންމެ އިންސާފުވެރި ވޯޓުކަމަށް ރައީސް ނަޝީދު ވިދާޅުވިއެވެ.\nއިދިކޮޅު ފަރާތްތަކުން މަސައްކަތްކުރަމުންދަނީ ޚުދުމުހުތާރު އުސޫލުތައް ދެމެހެއްޓުމަށްކަމަށާއި، ސަލާމަތީ ބާރުތަކަށް އެންމެ މަތީ ވަލީ ހަވާލުކުރުމަށްކަމަށް ރައީސް ނަޝީދު ވިދާޅުވިއެވެ. އެމްޑީޕީއިން ނިކުމެ ތިބީ އެކަން ހުއްޓުވަންކަމަށާއި ރައްޔިތުންނަށް ވޯޓު ދިނުމުގެ ހައްގު ހޯދައިދޭނެކަމަށް ރައީސް ނަޝީދު ވައުދުވެވަޑައިގެންނެވިއެވެ.\nމުޅި ދިވެހިރާއްޖެއިން އެމްޑީޕީއަށް އެންމެ ބޮޑު އަޣްލަބިއްޔަތެއް ލިބުނީ އެމްޑީޕީކަން ފާހަގަކުރައްވާ ރޭގެ ޖަލްސާގައި މަގޫދޫ ރައްޔިތުންނަށް ރައީސް ނަޝީދު ޝުކުރު އަދާކުރެއްވިއެވެ. އެމްޑީޕީގެ މެނިފެސްޓޯއަށް އަލިއަޅުވައިލައްވަމުން އެމަނިކުފާނު ވިދާޅުވީ މެނިފެސްޓޯގައި3ވިޔަފާރިއެއް ހިމެނިފައިވާކަމަށާއި، އެމްޑީޕީއިން ހުށައަޅަނީ ތަރައްޤީގެ ސިޔާސަތުކަމަށެވެ.\nގެސްޓް ހައުސްގެ ވިޔަފާރި ކާމިޔާބުކަމާއެކު ކުރިއަށް ދާކަމަށާއި، މާލެ އަތޮޅު މާފުށީގައި ވަޒީފާ ނެތް މީހަކު މިހާރު ނުހުންނާނޭކަމަށް ރައީސް ނަޝީދު ވިދާޅުވިއެވެ. ފާފު އަތޮޅަކީ ގުދުރަތީ ވަސީލަތްތައް ހުރި އަތޮޅެއްކަމަށާއި އަދި އެއަރޕޯރޓްތަކާއިވެސް ކައިރިކަމަށް އެމަނިކުފާނު ވިދާޅުވިއެވެ. އެމްޑީޕީ ސަރުކާރުގެ3އަހަރު ނިމޭއިރު ވަޒީފާ ފުރުސަތު ނުލިބޭ މީހަކު މިއަތޮޅުގައި ނުހުންނާނޭކަމަށް ރައީސް ނަޝީދު ވިދާޅުވިއެވެ.\nފުރަތަމަ ބުރުން މަދުވީ 10000 ވޯޓުކަން ފާހަގަކުރައްވާ ރައީސް ނަޝީދު ވިދާޅުވީ މިހާރު މިތިބީ އެވޯޓު ހޯދައިގެންކަމަށެވެ. އަދި ކޮންމެ ދުވަހަކު އިންތިޚާބު ބޭއްވި ނަމަވެސް އެމްޑީޕީއިން އެއިންތިޚާބެއް ކާމިޔާބުކުރާނެކަމަށް ރައީސް ނަޝީދު ވިދާޅުވިއެވެ.\nOctober 10, 2013 / ހަބަރު


Dho?! Bavathi balanvee 12 sababu\n"ބަވަތި" ބަލަންވީ 12 ސަބަބު!\n*** ސްޕޮއިލާ ނުލައި ***\nމި އަހަރު އެންމެ ގިނަ ބަޔަކު އެ ފިލްމަކަށް އިންތިޒާރުކުރި ދިވެހި ފިލްމު، "ބަވަތި" ރޭ މި ވަނީ އޮލިމްޕަހުގައި ޕްރިމިއާކޮށްފަ އެވެ. އެއަށް ފަހު ތައުރީފު ނޫން އެހެން އެއްޗެއް އެ ފިލްމަކަށް ނުއޮހެއެވެ. ނަމަވެސް މިއީ އަދި ރިވިއުއެއް ނޫނެވެ. ނަމަވެސް "ޑާކް ރެއިން ވެއްސާ ވިލާގަނޑެއްގެ" ދަށަށް ދަމައިގެންގޮސްފައި އޮތް ދިވެހި ފިލްމީ ދާއިރާ އަށް "ބަވައްޗާއެކު" މި ގެނެސްދިން އާ ފެށުމުގެ ވާހަކައެވެ. ފިލްމީ ދާއިރާ އަށް މުޅިން އާ ކުލަތަކެއް ބަންޑުންކޮށްލި ރައިޓަރު އަދި ޑައިރެކްޓަރު އިލްޔާސް ވަހީދުގެ އަލަތު ފިލްމު ކޮންމެހެން ވެސް ބަލަން ދާންވީ 12 ސަބަބެވެ.\n1. އާ ޕްރޮޑަކްޝަނެއް\nމިއަހަރު މުޅިން އާ ތިން ޕްރޮޑަކްޝަނެއްގެ ފިލްމުތަކެއް ސިނަމާއަށް އައިސްފި އެވެ. އެކަމަކު އެ ހުރިހާ ޕްރޮޑަކްޝަންތަކަކީ ވެސް ފިލްމީ ދާއިރާގައި މިހާރު ވެސް މަސައްކަތްކުރާ ފަންނާނުގެ ޕްރޮޑަކްޝަންތަކެވެ. ބަވަތި މި ގެނެސްދޭ "އައި ފިލްމްސް" އަކީ މި ދާއިރާއަށް މުޅިން އާ ބައެއްގެ ޕްރޮޑަކްޝަނެކެވެ. މި ފިލްމު ޕްރޮޑިއުސްކުރީ އާސިމް އަލީ އަދި އަހްމަދު ވަހީދެވެ.\n2. އާ ޑައިރެކްޓަރެއް\nޑައިރެކްޓަރަކީ އިލްޔާސް ވަހީދެވެ. އޭނާއަކީ ކުރިން ޓީވީ ޕްރޮޑިއުސަރެކެވެ. ފީޗާ ފިލްމެއް އުފެއްދުމަކީ ގާތްގަނޑަކަށް 20 އަކަށް އަހަރު ވަންދެން އޭނާ ދެކެމުން އައި ބޮޑު ހުވަފެނެކެވެ. މި ފިލްމުގެ ވާހަކަ އަދި ސްކްރީންޕްލޭ ވެސް ތައްޔާރުކުރީ އޭނާ އެވެ. މީހަކު ހުވަފެނެއް ހަގީގަތަށް ހެދުމަށް މެދުނުކެނޑި 20 އަހަރު ކުރި މަސައްކަތުގެ ނަތީޖާ މި ފިލްމުން ވަރަށް ރަނގަޅަށް އެ ވަނީ ފެނިގެންގޮސްފައެވެ.\nބަވަތަ ރެޑްކާޕެޓް: ފިލްމުގެ ޑައިރެކްޓަރު އިލްޔާސް ވަހީދު (މ) އާއި ލީޑު ތަރިން، ނުޒުހަތު ޝުއައިބު އަދި އަހްމަދު އިފްނާޒް ފިރާގް -- ދޯ ފޮޓޯ/ ހުސެން ވަހީދު\n3. ޓީމުގައި މުޅިން ވެސް ތާޒާ މޫނުތަކެއް\nޕްރޮޑިއުސަރުންނާއި ޑައިރެކްޓަރާއި އެކްޓަރުންނާއި އަދި ފިލްމުގެ ކުރޫއިންގެ ގޮތުގައި ވެސް ގިނައިން ތިބީ މުޅިން މި ދާއިރާއަށް އާ ފަންނާނުންނެވެ. ނަމަވެސް މިއީ ހުނަރުގެ ގޮތުން ފިލްމީ ދާއިރާގެ އެންމެ ބޮންތިއަށް ގޮންޖަހާނެ ޓީމެއްކަން މިހާރު ވެސް ޔަގީނެވެ.\n4. ބަތަލާ ނުޒޫ\nމިހާރު ދިވެހި ސިނަމާގައި އެންމެ ވިދާ ތަރިއަކީ ނުޒުހަތު ޝުއައިބު އެވެ. މިއަހަރު އިތުރު ތިން ފިލްމެއްގައި ވެސް -- އެއިން ކޮންމެ ފިލްމެއްގައި ވެސް މުޅިން ތަފާތު ރޯލެއްގައި -- މަސައްކަތްކުރި ނުޒޫ އަށް މި ފިލްމުން ވެސް ލިބިފައި ވަނީ މުޅިން ތަފާތު ކެރެކްޓާއެއް ކުޅުމަށެވެ. ނުޒޫގެ ހުނަރު ފެންނަނީ މޭކަޕާއި ޖަރީކޮށްފައިވާ ހެދުންތަކަކުން ނޫނެވެ. އޭނާ އަކީ ނެޗުރަލް ބޯން ޓެލެންޓެކެވެ.\n5. އިފްނާޒްގެ ހުނަރު\nފިލްމުގެ ލީޑުން ނުޒޫ އާއެކު ފެނުނީ މުޅިން އަލަށް ފީޗާ ފިލްމެއް ކުޅުނު އަހްމަދު އިފްނާޒް ފިރާގެވެ. ކާސްޓުގައި އުއްމީދީ އާ ފަންނާނުން ގިނަ އެވެ. އޭގެ ތެރެއިން މުހިންމު ރޯލުތަކުން ފެންނާނީ ފާތިމަތު ލަތީފާ، މުހައްމަދު ރަޝީދު އަދި އިބްރާހިމް ފައިރޫޒް އާދަމެވެ. މިއެންމެންނަކީ ވެސް ބޮޑު އިސްކިރީނަށް އާ މޫނުތަކަކަށް ވެދާނެއެވެ. ނަމަވެސް އެމީހުން އާ ހެނެއް ހީއެއްނުވެއެވެ.\n6. އާ މީހުން ނުފެންނަ ކަމުގެ ޝަކުވާއަށް ނިމުން\nދިވެހި ފިލްމުތަކުން އާ މީހުން ނުފެންނަ ކަމުގެ ޝަކުވާއަށް މި ފިލްމު މިހާރު ވެސް ފުލުސްޓޮޕް ޖަހައިފި އެވެ. މުޅި ޕްރޮޑަކްޝަންގެ ހުރިހާ މަސައްކަތެއްގައިހެން ދާއިރާއަށް މުޅިން އާ މީހުންނެވެ.\n7. ތަފާތު ވާހަކައެއް\n"މި ފިލްމުގެ ވާހަކަ އަކީ މުޖުތަމައުގައި އާންމުކޮށް ހިނގާ ކަމެއް. އެކަމަކު އަޅުގަނޑުމެން އޭތި މި ގެނެސްދެނީ މުޅިން ތަފާތު ޕޮއިންޓް އޮފް ވިއުއަކުން،" ސަސްޕެންސް ތުރިލާ މި ފިލްމާއި ބެހޭގޮތުން، ދޯ އަށް ކުރިން ދިން އިންޓަވިއުއެއްގައި ޑައިރެކްޓަރު އިލްޔާސް ބުނީ މިހެންނެވެ.\n8. ސިނަމެޓޯގްރެފީ އާއި ހިތްގައިމު ވިޝުއަލްސް\nކެމެރާކުރުމުގެ މަސައްކަތް ކުރީ ގައުމީ އެވޯޑު ހޯދާފައިވާ ކެމެރާމަން، އިބްރާހިމް ވިޝާމް (ކަނޑި) އެވެ. ގިނަ ވިޝުއަލް އިފެކްޓްސްތަކެއް ވެސް ހިމެނޭ މި ފިލްމުގެ އެ މަސައްކަތް ކުރީ ފިލްމުގެ ޕޯސްޓް ޕްރޮޑަކްޝަންގެ މަސައްކަތްތަކާއި ހަވާލުވި ޒުވާން ޓީމް، އޯކޭޒް އިންނެވެ. އޯކޭޒް އަކީ ދެން އަނެއްކާވެސް މިފަދަ މަސައްކަތުގައި ތައާރަފެއް ދޭން ޖެހޭ ބައެއް ނޫނެވެ.\n9. ރީތި ލޮކޭޝަނެއް\nފިލްމުގެ މަންޒަރުތައް ނަގާފައި ވަނީ މާލެ އަދި އޭގެ އިތުރުން ވަރަށް ރީތި ރަށެއް ކަމުގައިވާ ކ. ކާށިދޫގަ އެވެ. އިލްޔާސް ބުނީ މަންޒަރުތައް ނެގުމުގައި ވަރަށް ޗެލެންޖިން ކަންކަމާއި ދިމާވި ކަމަށެވެ. އެންމެ ބޮޑު ކަމަކަށް ފާހަގަކުރީ ކަނޑުގައި ނަގަންޖެހުނު ބައެއް މަންޒަރުތަކެވެ.\nބަވަތިގެ ޕްރޮމޯޝަނަލް ލަވަ.\n10. ރާޅުބޯއީ އާއި ޖައިޝާގެ ލަވަ\nލަވަކިޔަން ވެސް ފުރުސަތު ދިނީ މުޅިން އާ އާޓިސްޓުންނަށެވެ. އެއީ މޯލްޑިވިއަން އައިޑޮލް އިން ވިދާލި އަހްމަދު ނަޒީހު (ރާޅުބޯއީ) އަދި ޖައިޝާ ވަހީދު އެވެ. މި ފިލްމުގައި ދެ ލަވައެއް ބޭނުންކޮށްފައިވެ އެވެ. އަދި ޕްރޮމޯޝަން ލަވައެއް ވެސް ހިމެނެ އެވެ.\n11. ތަފާތު މަސައްކަތެއް\nކުރިން މި ފާހަގަކުރި ސަބަބުތަކުން ވެސް މޮޅު އެއްޗެއް ބެލުންތެރިންނާއި ހިސާބަށް ގެނެސްދިނުމަށް ކޮށްފައި ހުރި މަސައްކަތްތައް އެބަ ފާހަގަވެ އެވެ. އާ ބަޔަކާއެކު މިހާ ބޮޑު ރިސްކެއް ނަގަން ކެރުނީތީ ވެސް އެކަމަށް ތައުރީފުކުރަންޖެހެ އެވެ.\n12. ކޮމްޕެޓިޝަން ވަރުގަދަވާނެ ސަބަބެއް\nމި ފިލްމާއެކު ފިލްމު އުފައްދާ މީހުންގެ މެދުގައި ވާދަވެރިކަން އުފެދިގެން ގޮސްފާނެ އެވެ. ހާއްސަކޮށް މި އަހަރުގެ ގިނަ ފިލްމުތަކުން އެކަން ފާހަގަ ވެސް ވި އެވެ. ތަފާތު އެކި ޖޯންރާތައް ބައެއް ޕްރޮޑަކްޝަންތަކުން އެކްސްޕްްލޯކޮށް، އެ ރިސްކު ނަގައިފައިވެ އެވެ. ނަމަވެސް މިފަހުން ދިވެހި ސިނަމާއިން މުޅިންހެން އެއް ބަޔަކު ފެނި އެއް ރަހަތަކެއް ކާން ބޯން ލިބުނެވެ. ނަމަވެސް "ބަވަތި" މި އޮތީ ފްރެޝް ސްޓާޓަކާ އެކު މުޅި ގޭމު ބަދަލުކޮށްފައިވައެވެ.\nދިވެހި ފިލްމް އިންޑަސްޓްރީ ސައިކޮލޮޖީ


Vishka ge aa show thakuge ticket Olympus in vikkan fashaifi | Mihaaru\n"ވިޝްކާ" ގެ ޕޯސްޓަރެއް: ފިލްމްގެ ދެ ޝޯ އޮލިމްޕަހުގައި ދައްކަން ވަނީ ހަމަޖެހިފައި.\n25 ނޮވެމްބަރ 2017 - 20:09\nސްރީ ލަންކާގައި މިހާރު ކުރިއަށްދާ ސާކް ފިލްމް ފެސްޓިވަލްގައި ރާއްޖޭން ވާދަ ކުރާ "ވިޝްކާ" ގެ ދެ ޝޯ އޮލިމްޕަހުގައި ދައްކަން ވަނީ ހަމަޖެހިފަ އެވެ. އެއީ މި މަހުގެ 30 އާއި އަންނަ މަހުގެ އެއް ވަނަ ދުވަހުގެ ރެ އެވެ.\nޕްރޮޑިއުސަރި އަދި ބަތަލާ ރިޝްމީ ބުނީ އޮލިމްޕަހުން މިއަދު ފިލްމްގެ ޓިކެޓް ވިއްކަން ފެށި އިރު، ފިލްމަށް ހާއްސަ ކުރި ހޮޓްލައިން ނަމްބަރުން މިއަދާ ހަމައަށް ޓިކެޓް ހޯދަން ބޭނުންވި މީހުންނަށް ޓިކެޓް ޑެލިވަ ވެސް ކޮށްދީފައިވާ ކަމަށެވެ.\n"މިހާރު ހަމަ އޮލިމްޕަސް ކައުންޓަރުން ޓިކެޓް ގަންނަން ލިބޭނެ،" ޓިކެޓް ވިއްކަނީ 100ރ. އަށް ކަން ފާހަގަކޮށް އޭނާ ބުންޏެވެ. "މިހާރު ޓިކެޓް ޑެލިވަކޮށް ދިނުން ވަނީ ހުއްޓާލާފައި. އޮލިމްޕަސް ކައުންޓަރުން މިހާރު ޓިކެޓް ގަންނަން ލިބޭނީ."\nރިލީޒް ކުރިތާ ނުވަ މަސް ފަހުން "ވިޝްކާ" އޮލިމްޕަހަށް ގެންނަން ނިންމި، އެ ސިނަމާގައި މިހާރު ވެސް އަންނަނީ ރިޝްމީ ޑައިރެކްޓްކޮށްފައިވާ ފިލްމް "ބޮސް" ދައްކަމުންނެވެ. ރިޝްމީ ބުނީ "ވިޝްކާ" އޮލިމްޕަހުގައި ދައްކަން ނިންމީ އެ ފިލްމް އެ ސިނަމާގައި ބަލާލަން ބައެއް މީހުން އެދިފައިވާތީ، އެ ފުރުސަތު ހޯދައި ދިނުމުގެ ގޮތުން ކަމަށެވެ.\n"ވިޝްކާ" އަކީ މަހުދީ އަހުމަދުގެ ސްކްރީންޕްލޭއަކަށް ރަވީ ފާރޫގް ޑައިރެކްޓްކޮށްފައިވާ ކްރައިމް ތުރިލާއެކެވެ. ފިލްމްގެ ލީޑް ރޯލް ކުޅެފައި ވަނީ ރިޝްމީ އާއި ރަވީގެ އިތުރުން އަހުމަދު ސައީދެވެ.\nދިވެހި ފިލްމް އިންޑަސްޓްރީ ރަވީ ފާރޫގު އޮލިމްޕަސް ސިނަމާ ޝްވެކް ސިނަމާ އައިޝަތު ރިޝްމީ


ނިދަން އޮށޯންނަމުން ފޯނު ޗާޖަށް ޖެހުމަކީ ރަގަޅުކަމެއްނޫން – Haftha\nSat, 25 January, 2020, 11:02 am\nނިދަން އޮށޯންނަމުން ފޯނު ޗާޖަށް ޖެހުމަކީ ރަގަޅުކަމެއްނޫން\nކޮންމެ މީހަކަށްވެސް ނިދާގަޑިޔަކީ ފޯނު ޗާޖުކުރުމަށް އެންމެ ފަސޭހަ ގަޑިއެވެ. ސަބަބަކީ އެ ގަޑީގައި އެއްވެސް މީހަކަށް މެސެޖުކުރަން ނުވަތަ ގުޅަން ނުޖެހޭނެއެވެ.އަދި އިންޓަނެޓް ބޭނުންކުރުން ފަދަ އެއްވެސް ކަމެއް ފޯނުންނުކުރަން ނުޖެހޭނެތީއެވެ. އަދި ނިދާ ހޭލައިގެން ދުވަހުގެ ކަންކަމާއި ކުރިމަތިލާއިރު ފޯނު އޮންނާނީ ފުރިހަމައަށް ޗާޖުވެފައިކަމަށް ވާތީއެވެ. އެހެންނަމަވެސް މިއީ ކިހާ ނުރައްކާތެރިކަމެއްކަން ގިނަ މީހުންނަށް އޮންނަނީ ނޭނގިފައެވެ.\nކޮންޒިއުމާރ އެފެއާރސްގެ ކަންކަމުގައި ތަޖުރިބާކާރު ފަރާތްތަކުން ބުނާގޮތުގައި ނިދަންދަމުން ނުވަތަ ނިދަން އޮށޯންނަމުން ފޯނު ޗާޖުކުރުމަކީ ވަރަށް ނުރައްކާތެރިކަމެކެވެ. ސަބަބަކީ އެގޮތަށް އަމަލުކުރުމުން އަލިފާނުގެ ހާދިސާއެއް ކުރިމަތިވުމުގެ ފުރުސަތު ބޮޑުވާތީއެވެ.\nއެ ފަރާތްތަކުން ބުނާގޮތުގައި ފޯނު ގިނަ އިރުތަކެއްވަންދެން ޗާޖަށްޖަހާފައި ބޭއްވުމުގެ އިތުރުން ޗާޖުކުރުމަށް ފޯނު ބާއްވާތަނަކީވެސް ސަމާލުވެ ވިސްނަންޖެހޭކަމެކެވެ. ސަބަބަކީ ފޯނު ޗާޖަށް ޖަހައިފައި ގިނަ އިރުތަކެއް ވަންދެން ބޭއްވުމުން ފޯނުގެ ބެޓަރީ އޯވާރހީޓްވުމުގެ ފުރުސަތު އޮތުމާއިއެކު ހޫނުވެގެންގޮސް، ފޮތި ނުވަތަ ގޮދަނޑިފަދަ އަލިފާން ހިފުމުގެ ފުރުސަތު ބޮޑު ތަނެއްގައި ބޭއްވުމުން އަލިފާން ރޯވެދާނެތީއެވެ.\nބައެއް ތަޖުރިބާކާރު ފަރާތްތަކުން ވަނީ ފޯނު %100 އަށް ފުރިހަމައަށް ޗާޖުކުރުމަކީވެސް ގޯސްކަމެއްކަމަށް ބުނެފައެވެ. އެފަރާތްތަކުން އެހެން ބުނާ ސަބަބަކީ ފޯނުގެ ބެޓަރީގެ އުމުރު ކުރުވުމުގެ އިތުރުން ފޯނު ބޭނުންކުރުމަށް ދަތިވެ އެތައް އުނދަގޫތަކަކާއި ކުރިމަތިލާންޖެހޭނެތީއެވެ. ވީމާ، ދެން ނިދަން ދަމުން ނުވަތަ ނިދަން އޮށޯންނަމުން ފޯނު ޗާޖަށްޖަހާފައި ބޭއްވުމުގެ ކުރިން އެކުރެވެނީ ކިހާ ނުރައްކާތެރިކަމެއްކަމާއިމެދު ވިސްނާލަމާތޯ؟


SunOnline: Fuvahmulaku narudhamaage mahsala hoonuvejje, minister vidhaalhuvaneeeministry ge mandate noon kamah\nފުވައްމުލަކު ނަރުދަމާގެ މައްސަލަ ހޫނުވެއްޖެ، މިނިސްޓަރު ވިދާޅުވަނީ އެ މިނިސްޓްރީގެ މެންޑޭޓް ނޫން ކަމަށް\nމުއާވިޔަތު އަންވަރު 12 Jun 2020, 10:10\nތިމާވެށީގެ ހާލަތު ބައްލަވާލެއްވުމަށް އެންވަޔަރަމަންޓް މިނިސްޓަރު މ. އަތޮޅުގެ ރައްތަކަށް ކުރެއްވި ޒިޔާރަތުގެ ތެރެއިން--- ފައިލް ފޮޓޯ: އެންވަޔަރަމަންޓް މިނިސްޓްރީ\nފުވައްމުލަކު ސިޓީގެ ނަރުދަމާގެ މައްސަލަ ހައްލުނުވެ ދިގުލާތީ އެންވައިރުމެންޓް މިނިސްޓަރު ޑރ. ހުސައިން ރަޝީދު އަހްމަދު ހާޒިރު ކުރި މަޖިލީހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި މައްސަލަ ހޫނުވެ، މިނިސްޓަރު "ހޫނުފެނަށް" ލައިފި އެވެ.\nރައީސް ޔާމީންގެ ވެރިކަމުގައި 2016 ވަނަ އަހަރުގެ އޮކްޓޯބަރު 10 ވަނަ ދުވަހު ފެށި، ފުވައްމުލަކު ނަރުދަމާގެ މަސައްކަތް 2018 ސެޕްޓެމްބަރު 14 ވަނަ ދުވަހު ވަނީ އިފްތިތާހްކޮށްފަ އެވެ. ނަމަވެސް އޭރު ބައެއް ފަރާތްތަކުން ބުނަމުން ދިޔައީ ރިޔާސީ އިންތިހާބާ ދިމާކޮށް އަވަސް އަރުވާލައިގެން އެއްކޮށް މަސައްކަތް ފުރިހަމަ ނުކުރާ ކަމަށެވެ.\nކަންވީވެސް އެހެނެވެ. ނަރުދަމާގެ ސަބަބުން ލިބޭ ފަސޭހައަށް ވުރެން އެކަމުގެ ސަބަބުން ލިބޭ ގެއްލުން މާ ބޮޑުކަމަށް އެ މައްސަލަ މަޖިލީހަށް ހުށަހެޅުއްވި ފުވައްމުލަކު މެދު ދާއިރާގެ މެންބަރު ހުސައިން މުހައްމަދު ދީދި ރޭ ވަނީ އެ ކޮމެޓީގައި ވިދާޅުވެފަ އެވެ.\nއެ ކޮމެޓީ ކުރިއަށް ގެންގޮސްފައި ވަނީ އެންވައިރުމެންޓް މިނިސްޓްރީގެ އިތުރުން މަސައްކަތް ހަވާލުކުރި ފެނަކަ ކޯޕަރޭޝަންގެ އިސްވެރިންނާ އެކު އެވެ.\nއެ ބައްދަލުވުމުގައި މިނިސްޓަރު ޑރ. ހުސައިން ވިދާޅުވީ، އޭނާ އަށް އަންގާފައިވަނީ ކޮމެޓީއަށް ހާޒިރުވާން ކަމަށާއި ކުރައްވާ ސުވާލުތައް ރަސްމީކޮށް ލިއުމުން ލިބިފައި ނުވާ ކަމަށެވެ. އެހެންކަމުން މަޖިލީހުގައި ދޮގު މައުލޫމާތެއް ދިނުމަކީ ޖިނާއީ ދައުވާ ކުރެވޭނެ ފަދަ ކަމަކަށް ވުމުން ސްޕެސިފިކް ސުވާލުތަކަށް ތައްޔާރުވެވިފައި ނެތުމުން ޖަވާބު ނުދެއްވޭނެ ކަމަށެވެ. އަދި ދެވެން ހުރި މައުލޫމާތު ދެއްވުމަށް ފަހު ދެން ހުރި މައުލޫމާތުތައް ލިއުމުން ބޭނުންނަމަ ފޮނުއްވާނެ ކަމަށް ވެސް ވިދާޅުވި އެވެ.\nމެންބަރުން ކުރިމަތި ކުރެއްވި ސުވާލުތަކަށް ޖަވާބު ދެއްވަމުން މިނިސްޓަރު އެންމެ ފުރަތަމަ ވިދާޅުވީ، މިދިޔަ އަހަރު ކުރީ ކޮޅު އެ މިނިސްޓްރީގެ މެންޑޭޓަށް ގެނައި ބަދަލާ އެކު ފެނާއި ނަރުދަމާގެ މަސައްކަތްތައް ބެލެހެއްޓުން ޕްލޭނިން މިނިސްޓްރީއާ ހަވާލުކޮށްފައިވާ ކަމަށެވެ.\nއަދި ފުވައްމުލަކުގެ ނަރުދަމާގެ މަސައްކަތް ފަށައި ނިމި ވަގުތީ ލައިސެންސް ދޫކުރި އިރު އޮތީ އެންވައިރުމެންޓް މިނިސްޓްރީގެ ދަށުގައި ނަމަވެސް ދާއިމީ ލައިސެންސްއަށް ދިޔައިރު އެ މަސައްކަތް ވަނީ ޕްލޭނިން މިނިސްޓްރީގެ ދަށުކައި ކަމަށް ވެސް މިނިސްޓަރު ވިދާޅުވި އެވެ.\nމިނިސްޓަރު ދެން ވިދާޅުވީ އޭނާ މަގާމާ ހަވާލުވިއިރު އެމަސައްކަތް ވަނީ ނިމިފައި ކަމަށާއި ދެން އެކަންތައް ބަލަން ޖެހޭނީ ޕްލޭނިން މިނިސްޓްރީން ކަމަށެވެ.\nމިނިސްޓަރު އެހެން ވިދާޅުވެފައި ވަނީ ފުވައްމުލަކު ދެކުނު ދާއިރާގެ މެންބަރު މުހައްމަދު މުމްތާޒްގެ އިހްސާސްތައް ކޮމެޓީ ބައްދަލުވުމުގައި ބަންޑުންް ޖައްސަވާލެއްވުމުންނެވެ.\nވެރިކަން ކުރާ މައި ޕާޓީ އެމްޑީޕީގެ މެންބަރެއްގެ ގޮތުގައި ހުންނެވި ފުވައްމުލަކު ދެކުނު ދާއިރާގެ މެންބަރު މުމްތާޒު މުހައްމަދު ވާހަކަ ފެއްޓަވަމުން ވިދާޅުވީ، މިނިސްޓަރަށް ސުވާލެއް އަމާޒު ކުރުމުގެ ބަދަލުގައި ރައްޔިޔުތުންގެ ފަރާތުން މިދިޔަ 18 ވަރަކަށް މަސް ދުވަހު މެދުކެނޑުމެއްނެތި ކުރަމުން އައި ޝަކުވާތަކާ ގުޅިގެން އުފެދިފައިވާ ކަންބޮޑުވުން ހިއްސާކޮށްލަން ބޭނުން ވާހަކަ އެވެ.\nފުވައްމުލަކު ދެކުނު ދާއިރާގެ މެންބަރު (މ)ގައި--\nދުވަސްވީ ކަމެއްގައި އެކަމުގެ ސީރިއަސް ކަން މިނިސްޓްރީއަށް ވިސްނިފައި ނެތް ކަމަށް ތުހުމަތު ކުރައްވައި މެމްބަރު މުމްތާޒް ވިދާޅުވީ އެއީ އޭނާގެ އެންމެ ބޮޑު ކަންބޮޑުވުން ކަމަށެވެ. އެކަމާ ގުޅިގެން ރައްޔިތެއްގެ ފޯނު ކޯލެއް ނާންނަ ދުވަހެއް ނުދާނެކަން ފާހަގަކޮށް މުމްތާޒް ވިދާޅުވީ، މިދިޔަ ރޯދަ މަހު އެ ސިޓީގެ ރައްޔިތުން އުޅުނީ ވަރަށް ނިކަމެތި ހާލުގައި ކަމަށެވެ.\n"އަޅުގަނޑަށް މިހާރު ސުވާލު އުފެދޭ މި ނިޒާމަކީ އެންމެ ރަނގަޅު ނިޒާމްތޯ. ދިވެހިރާއްޖޭގެ ވެރިކަން ކުރާ ނިޒާމްގެ ވާހަކަ އަޅުގަނޑު މި ދެންނެވީ އިނގޭތޯ. ރައްޔިތުންގެ އިހްސާސްތައް ނޭންގޭ މިނިސްޓްރީތަކަކާއި މިނިސްޓަރުންތަކެއް ބައިތިއްބައިގެން އަޅުގަނޑަކަށް ނޭނގޭ މިކަން ކުރާނެ ގޮތެއް." މުމްތާޒު ވިދާޅުވި އެވެ.\nމެމްބަރުގެ އެ ވާހަކަތަކަށް މިނިސްޓަރު ދެއްވީ ކުރު ޖަވާބެކެވެ. އަދި ވިދާޅުވީ އެ މައްސަލައަކީ އެންްވަޔަރަމަންޓް މިނިސްޓްރީގެ މޭންޑޭޓްގައި ހިމެނޭ ކަމެއް ނޫން ކަމަށެވެ.\nފުވައްމުލަކު ދެކުނު ދާއިރާގެ މެމްބަރުގެ އެ 'ޖަޒުބާތީ' ވާހަކަތަކަށް ޖުމްހޫރީ ޕާޓީގެ ސްލޮޓެއްގައި މިނިސްޓަރު ކަމުގައި އިންނެވި ޑރ. ހުސައިން ރައްދު ދެއްވާފަ އެއް ނުވެއެވެ.\nފުވައްމުލަކު ސިޓީގެ ނަރުދަމާގައި ސީރިއަސް މައްސަލަތަކެއް ހުރިކަން ފެނަކައިން ގަބޫލުކުރެ އެވެ. އަދި އެކަމަށް ހަ މަސް ދުވަހުގެ ތެރޭގައި ދާއިމީ ހައްލެއް ހޯދައި ދެއްވާނެ ކަމަށް ފެނަކައިގެ މެނޭޖިންގް ޑިރެކްޓަރު އަހްމަދު ސައީދު މުހައްމަދު ވަނީ ރޭ އެ ކޮމެޓީގައި ވިދާޅުވެފަ އެވެ.


Male' maguthakuga huri gasthah, malun furi baaru vefa: Aa kameh?\nމާލޭ މަގުތަކުގައި ހުރި ގަސްތައް، މަލުން ފުރި ބާރާވެފައި: އާ ކަމެއް؟\n01 އޭޕްރީލް 2021 - 19:47:12\nމާލޭ ސަރަހައްދުގައި މަގުތަކުގައި ހައްދާފައި ހުންނަ ގަސްތަށް މަލުން ފުރިފައިވާ މަންޒަރަކީ އާ މަންޒަރެއް ނޫނެވެ. ނަމަވެސް އެގަސްތަށް މަލުން ފުރިބާރާވެފައިވާ މަންޒަރު އެކި ފަރާތްތަކުގެ ލޮލުގައި އަޅައިގަނެ މިހާރު މި ވަނީ މިކަން ގިނަ ބެއެއްގެ ސަމާލުކަމަށް އައިސްފަ އެވެ.\nއެގޮތުން މާލޭގެ އެކި ސަރަހައްދުގައި ހައްދާފައިވާ މަޑިމަސްވަކަރު ގަސްތައް ވަނީ މަލުން ފުރި ބާރާވެފަ އެވެ. އެގަސްތަކުގައި މާ އަޅާފައިވާއިރުގައި ހީވަނީ ޖަޕާނުގެ ޗެރީ ބްލޯސަމް ގަސްތަކެއްހެން ކަމަށް ގިނަ ބަޔަކު ސިފަ ކުރެއެވެ.\nއަދި އެ ރީތި މަޑުފިޔާދޮށި ކުލައިން ޖަރީވެފައިވާ ގަސްތަކުގެ ފޮޓޯނަގަން ގިނަ ބަޔަކު އެގަސްތައް ހުންނަ ސަރަހައްދަށް އެއްވާ މަންޒަރުވެސް ފެނެ އެވެ.\nބައެއް މީހުން ބުނަމުންދަނީ އެ ގަސްތައް ހިމާޔަތް ކުރުމަށެވެ. އަދި މާލޭގެ ގިނަ ސަރަހައްދުތަކުގައި އެ ގަސްތައް އިންދުމަށެވެ.\nމީގެ އިތުރުން ވެސް މީހުންގެ ސަމާލުކަން އަތުލާފައިވަނީ ހުޅުމާލޭގައި ހައްދާފައިވާ ރީންދޫކުލައިގެ މާ އަޅާ ގަސަތަކަށެވެ. މަގުގެ އެއްފަރާތުން އަނެއް ފަރާތަށް އެގަސްތައް އިންދާފައިވާއިރުގައި ރީންދޫ ކުލައިގެ ވެޔޮގަނޑެއްހެން އެލިފައިވާ މާތަކުން ވެސް ގިނަ ބައެއްގެ ހިތްތަކަށް ވަނީ ހިތްހަމަ ޖެހުން ގެނެސްދީފަ އެވެ.\nއެމާތަކުގެ ފޮޓޯތައްވެސް ދަނީ ސޯޝަލް މީޑިއާގައި ދައުރުވަމުންނެވެ. އަދި އެކަން ގިނަ ބައެއްގެ ސަމާލުކަމަށް ވެސް ވަނީ އައިސްފަ އެވެ.\nހުޅުމާލޭގައި ހައްދާފައި ހުރި ރަތްކުލައިގެ ބޮޑެތި މާއަޅާ ގަސްތަކުގެ ރީތިކަމުގެ ވާހަކަ ނުދެއްކިއްޔާ ދެރަ އެވެ. އެ ގަހުން މުޅިތަން ހިޔާވެފައި އޮންނަ އިރުގައި މުޅި ގަސްދޮށަށް އޮންނަނީ ރަތްކުލައިގެ ކުދިކުދި ފިޔަތަށް ވެރިފަ އެވެ.\nއެމަންޒަރު ފެންނަ ކޮންމެ މީހަކު އާޝޯހު ވެގެން ދެއެވެ.\nކޮންމެއަކަސް މާލޭ ސަރަހައްދުގައި ހައްދާފައިވާ ގަސްތަކުގައި ޖަރީވެފައިވާ ރީތި އެކި ކުލަކުލައިގެ މާގަސްތަކުން މާލޭ ސިޓީގެ ރީތިކަން އިތުރަށް ފުރިހަމަކޮށްދީފި އެވެ.


އަމީރު، މަހުލޫފް އަދި ފައްޔާޒްވެސް އިންތިހާބު ކާމިޔާބު ކުރައްވައިފި – Haftha\nThu, 20 January, 2022, 12:55 pm\nއަމީރު، މަހުލޫފް އަދި ފައްޔާޒްވެސް އިންތިހާބު ކާމިޔާބު ކުރައްވައިފި\nއިކޮނޮމިކް މިނިސްޓަރު ފައްޔާޒް އިސްމާއިލް, ފިނޭންސް މިނިސްޓަރު އިބްރާހިމް އަމިރު އަދި ސަސްޕެންޑް ކޮށްފައި ހުރި ޔޫތް މިނިސްޓަރު އަހުމަދު މަހުލޫފް އެމްޑީޕީގެ އެތެރޭގެ އިންތިހާބު ކާމިޔާބު ކުރައްވައިފިއެވެ.\nމިއަދު ކުރިއަށްގެންދިޔަ އެމްޑީޕީގެ އެތެރޭގެ އިންތިހާބުގައި މިނިސްޓަރު ފައްޔާޒް ވާދަކުރައްވާފައިވަނީ ގަމު ދާއިރާގެ ރައީސް ކަމަށެވެ. މިނިސްޓަރު ފައްޔާޒް އެ ދާއިރާގެ ރައީސްކަން ކާމިޔާބު ކުރެއްވީ ބޮޑު ތަފާތަކުންނެވެ.\nގަމު ދާއިރާގައި ހިމެނެނީ ލ. ގަން އަދި މުންޑޫއެވެ.\nސަސްޕެންޑް ކޮށްފައިހުރި ޔޫތް މިނިސްޓަރު އަހުމަދު މަހުލޫފް ވާދަކުރައްވާފައިވަނީ އެމްޑީޕީ މެދު އުތުރު ޕްރޮވިންސްގެ ރައީސް ކަމަށެވެ. އެދާއިރާ މަހުލޫފް ވެސް ކާމިޔާބު ކުރައްވާފައިވަނީ ބޮޑު ތަފާތަކުންނެވެ. މިނިސްޓަރު އަމީރު ވާދަކުރައްވާ ކާމިޔާބު ކުރައްވާފައިވަނީ މެދު ދެކުނު ޕްރޮވިންސްގެ ރައިސްގެ މަގާމެވެ.\nއެމްޑީޕީގެ އިންތިހާބު މިއަދު ކުރިއަށް ގެންގޮސްފައިވާއިރު, 455 މަގާމަކަށް ބޭފުޅުން އިންތިހާބު ކުރާނެއެވެ. މި އިންތިހާބުގައި 300 ވޯޓު ފޮށި ބަހައްޓާނެކަމަށް އެމްޑީޕީން މައުލޫމާތުދެއެވެ. އިންތިހާބަށް ކުރިމަތިލި ކެނޑިޑޭޓުންގެ ތެރެއިން 165 ކެނޑިޑޭޓަކު ވަނީ އިންތިހާބަކާނުލާ ހޮވިފައެވެ.\nފާހަގަ: އިކޮނޮމިކް މިނިސްޓަރު ފައްޔާޒު އިސްމާއިލް, އެމްއެންޑީއެފް, ފިނޭންސް މިނިސްޓަރު އިބްރާހިމް އަމީރު, ޔޫތް އެންޑް ސްޕޯޓްސް މިނިސްޓަރު އަހުމަދު މަހްލޫފް


Kudhinnaa eku Zoona ge rashu chuttee maa hiygaimu | Mihaaru\nޒޫނާ އާއި އާއިލާ މަސް ބާނަން ދަނީ (ވ) އަދި އޭނާގެ ދެ ކުދިން ގޮނޑުދޮށުގައި ވެލި ކުޅެނީ. ކިރިޔާ ވެސް ފުރުސަތެއް ލިބިއްޖެއްޔާ ރަށުގެ ހިތްގައިމު މާހައުލަށް އެނބުރި ދާން ޒޫނާ ބޭނުންވޭ.\nކުދިންނާ އެކު ޒޫނާގެ ރަށު ޗުއްޓީ މާ ހިތްގައިމު\n22 ޖޫން 2017 - 08:23 33 comments\nމި އާއިލާގެ އާއްމު ދިރިއުޅުން ވެސް ތަފާތެވެ. މޫދަށް ނުދާ ދުވަހެއް މަދުވާނެ އެވެ. ވިލިމާލޭގައި ދިރިއުޅޭތީ އެކަން އުނދަގުލެއް ވެސް ނޫނެވެ. ދިވެހިން އެންމެ ކުރިން އުޅުނު ފަދަ، ގޮނޑުދޮށާއި ގުދުރަތީ މާހައުލުތަކާ ރައްޓެހި ދިރިއުޅުމެކެވެ. އެ ސަގާފަތް އަށަގަތް ސަބަބެއް ވެސް ވެ އެވެ. މަންމައަކީ ރާއްޖޭގެ އެންމެ ތަޖުރިބާކާރު އަންހެން ޑައިވަރެވެ. އެކަމަކު ޒޫނާ ނަސީމް މި ދުވަސްކޮޅު ޑައިވެއް ނުކުރެ އެވެ. ޑައިވް ސެންޓަރު ބަންދުކޮށްފައި ދެ ކުދިންނާއި ފިރިމީހާއާ އެކު އޭނާ އުޅެނީ ޗުއްޓީ އަށް ރަށަށް ގޮހެވެ.\nޒޫނާ އާއި ފިރިމީހާ ޝާހިދު އަދި ދެ ކުދިން\nމާލޭގެ ކާރޫބާރޫ ބޮޑު ދިރިއުޅުން ޒޫނާ އަށް އެއްވެސް އިރަކު ކަމަކު ނުދެ އެވެ. އޭނާ އެންމެ ކުރިންސުރެ ވިލިމާލޭގައި ދިރިއުޅެމުން އަންނަނީ ވެސް މި ހަލަބޮލިކަމުން ސަލާމަތްވާށެވެ. މިދިޔަ މާޗް މަހު ފާހަގަކުރި އަންހެނުންގެ ދުވަހު އެ އަވަށުގައި އަމިއްލަ ޑައިވް ސެންޓަރެއް ހުޅުވި ޒޫނާ ބުނަނީ ރަށުގައި ހުރެގެން އާމްދަނީ ލިބޭނެ ގޮތެއް އޮތް ނަމަ އޭނާ ދިރިއުޅޭނީ އެ ހިތްގައިމުކަމުގައި ކަމަށެވެ.\nOur Kuda Dhoni goes backs into water #luckykids #kudafarimaldives #familytime\nA post shared by @xoonti on Jun 5, 2017 at 11:30pm PDT\nއެއީ ނ. ކުޑަފަރީ އެވެ. އެ ރަށުގެ އެހެން މީހުން ދުވަސްތައް ހޭދަކުރާ ގޮތެއް ނޭނގެ އެވެ. އެކަމަކު ގައިމު ވެސް ޒޫނާގެ މައިންބަފައިން އުޅެނީ "ހަގީގީ" ދިވެހި، ރަށްފުށުގެ ދިރިއުޅުމެކެވެ. ކަނީ ގޯތި ތެރޭގައި ހައްދާ ފެހިކަން ގަދަ ބާވަތްތަކާއި ކުޑަ ދޯންޏެއްގައި ވަދާ ނުކުމެ އަމިއްލަ އަށް ބާނާ މަހެވެ. ތާޒާ ވަޔާއި ހަމަހިމޭންކަމުގެ އެ މާހައުލުގައި އެ މީހުންގެ ދިރިއުޅުން ސާދާ އެވެ. ހަރަކާތްތެރި އެވެ. އުފާވެރި އެވެ.\nA post shared by @xoonti on Jun 11, 2017 at 1:59am PDT\nރަށުގައި ޒޫނާމެންގެ ގެ\n"ބައްޕަ ވަރަށް ރީތިކޮށް، ވަރަށް އެންވަޔަރްމެންޓް ފްރެންޑްލީކޮށް ގެ ހަދާފައި ހުރީ. ވަރަށް ތަފާތުވާނެ އެހެން ގެތަކާ. ގިނަ ގޭގޭގައި ހުންނާނީ ގަސްތައް ކަނޑާލާފައި ބޮޑު އެއްތަނަކަށް ގެ އަޅާފައި. މި ގޭގައި އާއްމުކޮށް ކާން ބޭނުންކުރާ އެއްޗެހި ހުންނާނީ ގޭގެ ގޯތި ތެރޭގައި ހައްދާފައި. މިސާލަކަށް ދަނޑިއަލުވި، މިރުސް، ލޭޑީސް ފިންގާ، މި ކަހަލަ ބޮޑު ގާޑްންއެއް އޮންނާނެ، ހުރިހާ އެއްޗެއް ގޯތި ތެރެއިން ލިބޭ ކަހަލަ ގޮތަކަށް. ކުކުޅު ފާމެއް ވެސް ހުންނާނެ. އަސްދޫނިތަކެއް ވެސް ގެންގުޅޭނެ. ބައްޕަގެ ގޯއްޗާއި ކޮއްކޮމެންގެ ގޯތި އެއްކޮށްލައިގެން ވަރަށް ބޮޑު ޖާގައެއް އޮވޭ. މި ގޭގައި ބައްޕަ ހުންނާނީ އެއްޗެހި ވެސް ލަކުޑިން ހަދާފައި. ރީޔޫޒްކޮށްފައި،" ޒޫނާ ބުންޏެވެ.\n"ކިރިޔާ ފުރުސަތެއް ލިބުނަސް" ޒޫނާ ރަށަށް ދާ ސަބަބަކީ މި އެވެ. އާއްމުކޮށް ގިނަ ރޯދަ މަސްތައް އޭނާ ހޭދަކުރަނީ ކުޑަފަރީގަ އެވެ. މި ރޯދަ މަސް ވެސް އިސްތިސްނާއެއް ނުކުރެ އެވެ. ހުރިހާ ވެސް ފައިދާއެއް އޭނާގެ ކުދިންނަށެވެ.\nA post shared by @xoonti on Jun 9, 2017 at 9:38pm PDT\nޒޫނާގެ ދޮށީ ދަރިފުޅު ފާތިމާ ގޭގެ ގޯތިތެރޭގައި\nހަތަރު އަހަރުގެ ފާތިމާ އާއި ދެ އަހަރުގެ އާމިނާގެ ދުވަސްތައް ފުރިފައިވަނީ އެއްގަމާއި މޫދާއި ކަނޑުގެ މުއްސަނދި ތަޖުރިބާތަކުންނެވެ. ގޮނޑުދޮށުގައި ވެލި ކުޅެ އެވެ. ހޭޅިފަށުގައި ބަތްކައްކާ ކުޅެ އެވެ. މޫދަށް ގޮސް ރާޅާއަޅަ އެވެ. ސްނޯކްލިން އަށް ގޮސް އަޑީގެ ރީތިކަން ދެކެ އެވެ. ކާފަގެ ކުޑަ ދޯނީގައި މަހަށް ދެ އެވެ. ތޮޅި އާއި ލައްޓި ބާނައި ރާކަނި ނަގައިގެން އައިސް އެ އެއްޗެހި ކަ އެވެ. ރަށު ތެރޭގައި އުޅޭ ބަކަރިތަކާ އެކު ދުވެ، އެ އެއްޗެއްސަށް ކާންދީ ހަދަ އެވެ. ބައިސްކަލް ދުއްވަން ދެ އެވެ.\nއެ މަންޒަރުތަކާ އެކު އިންސްޓަގްރާމްގައި ޒޫނާ ކިޔައިދެނީ މުހިއްމު ވާހަކައެކެވެ.\n"މިއަދު ވެސް ހެނދުނު ކާފަ އެ މީހުން ގޮވައިގެން މަހަށް ގޮސް ތޮޅިތަކެއް ބާނައިގެން އައިސް ދެންމެ އެ ކެއީ އެ މީހުން ބޭނި ތޮޅިތައް. އެއީ ކުދިންނަށް ވަރަށް ރަނގަޅު ތަޖުރިބާއެއްނު؟" ރާއްޖޭގެ ފުރަތަމަ ދެ އަންހެން ޑައިވް އިންސްޓްރަކްޓަރުންގެ ތެރޭގައި ހިމެނޭ ޒޫނާ ބުންޏެވެ.\n"އަހަރެމެންނަށް ވެސް ފަސޭހަވާނެ، ކާޓޫން ބަލަން ޓީވީ ދޮށުގައި ބައިންދާލާފައި އުޅެން. އެކަމަކު އަހަރެންގެ ފީލްޑުގެ ގޮތުން ވަރަށް ބޭނުން، އެ މީހުންނަށް އެނގެން މޫދަކީ ކޮން ކަހަލަ ތަނެއް ކަމާއި، ބީޗް ލައިފަކީ ކޮބައިކަން. ބޯވައެއް ނަގައިގެން އައިސް އޭގެ ހަންދަމައި ހަދަން، މަސް ބާނަނީ މިހެންކަން، އެކަހަލަ އެއްޗެހި ދަސްކޮށްދޭން ބޭނުންވަނީ."\nFrom the morning walk #kudafarimaldives #kudafari #naseembefamily #luckykids #saynotoscreentime #fatimaamina\nA post shared by @xoonti on Jun 15, 2017 at 9:09pm PDT\nޒޫނާ ބުނަނީ، ކާޓޫން ބެލުމާއި އަބަދު ފިލާވަޅުތައް ހިތުދަސްކުރަން ތިބުމަށް ވުރެ ބޮޑަށް އޭނާގެ ކުދިންނަށް މުހިއްމީ މި ތަޖުރިބާތައް ކަމަށެވެ. މިހާރު އާއްމުވެފައިވާ ސްކްރީންތަކާ ދޯޅު ދިރިއުޅުން އޭނާ އަށް ކަމަކު ނުދެ އެވެ. އެއީ ކުޑަކުދިންނަށް ކިހާ ގެއްލުން ބޮޑު ކަމެއްކަން ވިސްނޭތީ އެވެ.\n"ސްކްރީން ޓައިމް ގިނަވީމަ ކުއްޖާ ބަދަލުވަނީ ކާޓޫން ކެރެކްޓާއަކަށް. ކުޑަކުޑަ ޑޯރާއެއް ހެން ނުވަތަ ޕްރިންސެސް ސޯފިއާހެން އުޅޭނީ. މި ކުދިންނަކަށް އެ އެއްޗެއްސެއް ނުވެސް އެނގޭނެ. އަހަރެމެން މުޅިން ކާޓޫނު މަނާކުރަނީއެއް ނޫން. ކުޑަކުދިން ކާޓޫން ބަލަން ބޭނުންވާނެ. އެހެންވީމަ އަހަރެމެން ވެސް ދެން ދުވާލަކު 40 މިނިޓް ވަރު ވަންދެން ކާޓޫން ބަލަން. އެއީ ވެސް އަހަރެމެން ބޭނުންވާ އެއްޗެއް އެ މީހުން ބަލާނީ. ކޮންމެ ކޮންމެ ކާޓޫނެއް ނޫން. ފޯނު، އައިޕެޑް އެއްޗެހި އެއްގޮތަކަށް ވެސް ނުދެން. ނުދޭތީ ނޫޅޭ ހޯދާކަށް ވެސް،" ޒޫނާ ބުންޏެވެ. "އަނެއް ކަމަކީ ބޭރު ތެރޭގައި އުޅުނީމަ ކުއްޖާގެ ހެދިބޮޑުވުމަށް ކުރާ ފައިދާ. މިސާލަކަށް ވެލިގަނޑުގައި ކުޅެ، މޫދަށް އެރި ހެދުން. އަނެއްކާ ސްނޯކްލިން އަށް ދިޔައިމަ ނޭޗާއާ ކައިރިވެފައި ވަރަށް ބައިވަރު އެއްޗެހި ދަސްވާނެ. އަހަރެމެންނަށް އެ އެއްޗެހި ކިޔައިދެވޭނެ."\nކޮންމެހެން މާލޭގައި ދިރިއުޅެން ބައެއް މީހުންނަށް މަޖުބޫރުވާ ސަބަބުތަކެއް ހުރިކަން ޒޫނާ ވެސް ގަބޫލުކުރެ އެވެ. އެކަމަކު އޭނާ ދެކޭ ގޮތުގައި ރަށުގައި ގެދޮރު ހުރި ގިނަ މީހުން މާލޭގެ ކުޑަކުޑަ ތަންތަންކޮޅުގައި ގަނަތެޅުމުގެ ބޭނުމެއް ނެތެވެ. އޭނާ ބުނަނީ ރަށުގައި ތިބެގެން ވެސް ދަރިންނަށް ކިޔަވައިދެވިދާނެ ކަމަށެވެ.\n"ވަރަށް ގިނަ މީހުން މާލޭގައި ދިރިއުޅެނީ ކުދިން ރަނގަޅު ސްކޫލަކަށް ފޮނުވަން. ވަރަށް ކުޑަކުޑަ ގޮޅިއެއްގެ ތެރޭގައި ވަރަށް ބައިވަރު މީހުން މި ދިރިއުޅެނީ. އެއިން އަންނަ ނޭދެވޭ އަސަރުތަކަކަށް ވަރަށް ގިނަ މީހުން ނުވިސްނާ،" ޒޫނާ ބުންޏެވެ.\n"އަހަރެން ގަބޫލުކުރާ ގޮތުގައި އޭ ރިޕޯޓް ހޯދުމަކީ އެހާ މުހިއްމު ކަމެއް ނޫން، ދިރިއުޅުމުގެ އަމަލީ ބައި ކުއްޖާ އަށް ނޭނގެންޏާ. އަހަންނަށް އޯކޭ އަހަރެންގެ ދަރިފުޅު ޓޮޕް ޓެން އަށް ނޭރިޔަސް. އަހަންނަށް މާ މުހިއްމު އޭނަ އަށް ދިރިއުޅުމުގެ ހުނަރުތައް އެނގުން. މިސާލަކަށް ގަހަށް އަރާލާ، މޫދަށް ގޮސް ފަތަން އެނގި، އެކަހަލަ ތަޖުރިބާތައް ދޭން ބޭނުންވޭ."\nޒޫނާ އަމިއްލަ އަށް ވެސް ދެކޭ ހުވަފެނަކީ އެނބުރި ރަށަށް ބަދަލުވުމެވެ. ކުޑަފަރީގައި ހުރެގެން އާމްދަނީ ލިބޭނެ މަގެއް ހޯދަން އޭނާ އަބަދުވެސް މަސައްކަތްކުރާނެ އެވެ. އެކަމަކު މި ވަގުތަށް، ރަށުން އުފާވެރިކަން ހޯދެން އޮތީ މިފަދަ ދަތުރުތަކުންނެވެ.\nޒޫނާގެ ޗުއްޓީ ކިހާ ހިތްގައިމު ހެއްޔެވެ؟ މި އީދު މި ކަހަލަ ގޮތަކަށް ހޭދަކޮށްލަން ވެސް ހަމަ ރަނގަޅުވާނެ އެވެ.\nއިތުރު ލިޔުންތައް ނ. ކުޑަފަރީ މީހުން


އިސްލާމީ ޢަޤީދާ ފުނޑުފުނޑު ކޮށްލުމަށް ޣައިރު މުސްލިމުން ކުރާ މަސައްކަތުގެ ޝިކާރައަކަށް ކުދިން ވެދާނެ – Ilm\nއިސްލާމީ ޢަޤީދާ ފުނޑުފުނޑު ކޮށްލުމަށް ޣައިރު މުސްލިމުން ކުރާ މަސައްކަތުގެ ޝިކާރައަކަށް ކުދިން ވެދާނެ\nއަޅުގަނޑުމެންގެ ޅަދަރިންގެ ހިތްތަކުގައި އިސްލާމީ ޢަޤީދާ ވަރުގަދައަށް ބިންވަޅުނެގިފައި ނުވާނަމަ، އެ ދަރިން، އިސްލާމް ދީނާ ޚިލާފު އެކިއެކި އޮއެވަރުތަކުގައި ޖެހި، ޙައްޤު މަގުން އެއްކިބާވެގެން ދިއުމަކީ ދާދި ގާތުގައިވާ ކަމެއް ކަމަށެވެ. އެހެންކަމުން އިސްލާމީ ޢަޤީދާ ފުނޑުފުނޑު ކޮށްލުމަށް ޣައިރު މުސްލިމުން ކެނޑިނޭޅި އުފައްދާ ޝުބުހަތަކާއި ޝައްކުތަކުގެ ޝިކާރައަކަށް އެކުދިން ވެދާނެތީވެ، އެކަމާމެދު ސަމާލުވާން ޖެހޭނެއެވެ. މީސްމީޑިއާގެ އެކިއެކި ވަސީލަތްތައް ބޭނުންކުރުން ޢާއްމުވެފައިވާ މިފަދަ ޒަމާނެއްގައި، އަޅުގަނޑުމެންގެ ދަރިންނަކީ ދީނުގެ ފުރިހަމަ މަޢުލޫމާތު ލިބިފައިވާ، އަދި ޞައްޙަ ޢަޤީދާއެއްގެ މަތީގައިވާ ދަރިން ކަމުގައިވާ ނަމަ، އެފަދަ ވަސީލަތްތަކުގެ ޒަރީޢާއިން އެ ކުދިންގެ ސިކުނޑިތަކާއި ކުޅެލުމަކީ ފަސޭހަ ކަމަކަށް ނުވާނެއެވެ. ތައުޙީދުގެ ތިންބައި ކަމުގައިވާ، ތަވްޙީދުލްއުލޫހިއްޔާ އަށާއި ތަވްޙީދުއްރުބޫބިއްޔާ އަށާއި ތަވްޙީދުލްއަސްމާއު ވައްޞިފާތަށް އީމާންވުމަކީ ކޮންމެ މުސްލިމެއްގެ މައްޗަށް ލާޒިމު ކަމެކެވެ.\nއިސްލާމީ ޞައްޙަ ޢަޤީދާ ދެނެގަތުމަކީ ކޮންމެ މުސްލިމެއްގެ މައްޗަށް ލާޒިމު ކަމެކެވެ. އިސްލާމް ދީން ބިނާވެގެން ވަނީ ޢަޤީދާ އާއި ޢަމަލުގެ މައްޗަށެވެ. ޢަޤީދާ ޞައްޙަ ނުވެ އެއްވެސް ޢަމަލެއް ޞައްޙަ އެއް ނުވާނެއެވެ. ހަމަ އެފަދައިން ޞައްޙަ ޢަޤީދާ އަކާއި ނުލައި ކުރާ އެއްވެސް ޢަމަލަކުން މަންފާ އެއް ނުކުރާނެއެވެ. މިހެންކަމުން ދަރިވަރުންނަށް ޞައްޙަ ޢަޤީދާގެ މަޢުލޫމާތު އުނގަންނައި ދިނުމަށް ޚާއްޞަ ސަމާލުކަމެއް ދޭންޖެހެއެވެ. މާތް ﷲ ރުއްސުންލެއްވި މުޢާޛުބުނު ޖަބަލު ޔަމަނު ކަރަޔަށް ދީނަށް ގޮވާލެއްވުމަށް ފޮނުއްވަމުން މުޢާޛްގެފާނަށް ފަސުل ﷲ ގެ ޙަދީޘްކުރެއްވިއެވެ. “އޭ މުޢާޛްވެ! ކަލޭގެފާނު ތިޔަ ވަޑައިގަންނަވަނީ ފޮތުގެ އަހުލުވެރިން ދިރިއުޅޭ ޤައުމަކަށެވެ. ﷲ މެނުވީ ޙައްޤުވެގެން އަޅުކަމެއް ވެވޭ އެހެން އިލާހަކު ނުވާކަމަށާއި، ތިމަންކަލޭގެފާނީ، ﷲގެ ރަސޫލާކަމަށް އެއުރެން ހެކިވުމަށް ކަލޭގެފާނު އެއުރެންނަށް ގޮވައިލައްވާށެވެ. ފަހެ، އެކަމުގައި އެއުރެން ކިޔަމަންގެންފި ނަމަ، ހަމަކަށަވަރުން ރެއަކާ ދުވާލު، ފަސް ނަމާދުކުރުން އެއުރެންގެ މައްޗަށް މާތް ﷲ ފަރުޟު ކުރައްވާފައިވާކަން ކަލޭގެފާނު އެއުރެންނަށް އަންގަވައި ދެއްވާށެވެ.\nޣައިރު މުސްލިމަކު ކިތައްމެ ގިނަ ހެޔޮ ކަންތަކެއް ކުރެ ކަމުގައި ވީނަމަވެސް އޭނަގެ ހެޔޮ ޢަމަލުތަކުން، ޤިޔާމަތް ދުވަހު އެއްވެސް މަންފާއެއް ނުކުރާނެއެވެ. އަދި މުސްލިމެއްގެ ގޮތުގައި ހުރެގެން ގިނަ ހެޔޮ ޢަމަލުތަކެއް ކުރުމަށް ފަހު މާތް ﷲ އަށް ޝަރީކު ކޮށްފިނަމަ އެމީހެއްގެ ހެޔޮ ޢަމަލުތައްވެސް ބާޠިލު ވެގެންދާނެއެވެ.


SunOnline: Udhuhey Mufeedhu gadha, Mee Aslu Legend eh!\ndate_range ހޯމަ 23 ނޮވެމްބަރ 2020\nއުދުހޭ މުފީދު ގަދަ، މިއީ އަސްލު ލެޖެންޑެއް!\nމިޙްނާ ނާސިހު 12 Aug 2019, 09:48\n"އެއީ ރީތި ކުޅުމެކެވެ. އެއީ ޑީއެންސީ އެވެ." ފަހަރެއްގައި މި ޖީލުގެ ޒުވާން ކުއްޖަކަށް މިީީހެން ބުނެލުމުން ނޭނގިދާނެ އެވެ. އެހެން ނަމަވެސް، ރާއްޖޭގެ ފުުޓުބޯޅައިގެ ރަން ސޮފްހާތައް ހުޅުވާލާއިރު ޑީއެންސީއާއި އެ ކްލަބްގެ ކުޅަދާނަ ފޯވަޑް "އުދުހޭ މުފީދު"ގެ ނަން ޔަގީނަށް ވެސް ނުހިމެނިއެއް ނުދާނެ އެވެ.\nމިހާރު އުމުރުން 66 އަހަރުގެ އަބްދުﷲ މުފީދު، މަޝްހޫރު ނަމުން ނަމަ، އުދުހޭ މުފީދަކީ އައްޑޫގެ މަޝްހޫރު ކުލަބު ޑީއެންސީގެ ރަން ޒަމާނުގައި އެންމެ ދުވެލި ބާރު، އަދި އެދުވަސްވަރު ފުޓުބޯޅައިގައި އެންމެ ވިދުން ގަދަ ފޯވާޑެވެ. މި ފޯވާޑް "އުދުހިފައި" ގޮސް ޖަހާ ބާރު ބޯޅަތަކުން އިދިކޮޅު ޓީމްގެ ގޯލް ފޫއަޅުވާލަ އެވެ. މުފީދު ހުއްޓުވުން ވެފައި ވަނީ އޭރު އެންމެ އުނދަގޫ މަސައްކަތަށެވެ. އެއީ އިދިކޮޅު ޓީމް އެންމެ ޖެހިލުންވާ އެންމެ ހަލުވި ފޯވާޑެވެ.\nއުމުރުން އެންމެ ނުވަ އަހަރުގައި އޭނާގެ ހިތް ފުޓްބޯޅަ ކުޅުމުގެ ތެރެއަށް ދޫވީ އައްޑޫގެ ގަމުގައި އިނގިރޭސިން ފުޓުބޯޅަ ކުޅޭތަން ފެނި އުފެދުނު ޝައުގުވެރިން ކަމުން އެވެ. އެއާ އެކު، އެގޮތް މިގޮތުން ފުޓްބޯޅަ ކުޅެން އޭނާ ދަސްކުރީ އެވެ. ޑީއެންސީގެ ނަމުގައި 1969 ވަނަ އަހަރު އައްޑޫގައި ފުޓުބޯޅަ ކުލަބެއް ރަޖިސްޓްރީކުރުމާ އެކު، އެ ޓީމުގެ ލިސްޓްގެ އެންމެ ކުރިން އޭނާ ޖާގަ ހޯދީ އެވެ. އެ ޓީމްގެ އެއް ނަމްބަރު ފޯވާޑަށް އޭނާވީ އެވެ.\nމުފީދު ބުނި ގޮތުގައި އޭރު ފުޓުބޯޅައިގެ ހުރިހާ ހަރަދެއްހެން ކޮށްދިނީ އިނގިރޭސީންނެވެ. ކުޅޭނެ ބޯޅަ އާއި، ބޫޓާއި ޖާޒީވެސް ދިނީ އެމީހުންނެވެ.\nގޭ ފެންޑާގައި އެލުވާފައި ހުރި އުދޯންޏެއްގައި ހަމަ ޖެހިލައިގެން އިނދެ، 1969 ވަނަ އަހަރުގެ ރަން ހަނދާންތަކުގެ ތެރެއަށް އޭނާ އަހަރުމެން ގެންދިޔަ އެވެ. އެ އަހަރުގެ ފުޓްބޯޅަ މުބާރާތަށް ޑީއެންސީއާ އެކު އޭނާ ތައްޔާރުވި ގޮތުގެ ހަނދާންތައް މުފީދު އާ ކުރެއްވީ އިއްޔެ ވީކަމެއް ހެނެވެ.\n"އަތޮޅު މުބާރާތަށް ތައްޔާރުވާން އެއް މަސްދުވަހު އެންމެން ތިބީ ޑީއެންސީގެ އިދާރާގައި. ފަތިހު ފަތިސް ނަމާދަށް ތެދުވެ ޖޫސް ދީފައި، ކަސްރަތުކުރުވާފައި އެގޮތަށް ތިބީ. ވަރަށް ބުރަކޮށް އޭރު އުޅުނީ،" ފުޓްބޯޅަ ކުޅެން އޭނާ ކުރި ހިތްވަރު މުފީދު ކިޔައިދިނެވެ.\nއެދުވަސްވަރުގެ ނޫހެއްގެ ފޮޓޯއެއް\nމުފީދު ބުނި ގޮތުގައި ޓީމްގެ ޕްރެކްޓިސް އާންމުކޮށް ބާއްވަނީ މެންދުރު ވަގުތު އެވެ. ޕްރެކްޓިސް ސެޝަންތަކުގައި މައިގަނޑު ގޮތެއްގައި އޮންނަނީ އެއް ކުޅުންތެރިއަކު އަނެއް ކުޅުންތެރިއަކަށް ބޯޅަ ޕާސްކޮށް، ގޯލް ޖަހަން ދަސްކުރުމެވެ. މެޗްގެ ޕްރެކްޓިސް ހެދުމަށް ހަފްތާގެ އެއްފަހަރު މެޗެއް ކުޅޭނެ އެވެ. އެއީ ސީދާ މެޗަށް ތައްޔާރުވުމަށް ބާއްވާ ޕްރެޓިސް ސެޝަނެއް ކަމަށް އޭނާ ބުންޏެވެ. މިއީ މުފީދުގެ ފުޓްބޯޅައިގެ އެންމެ ރަން ހަނދާންތައް އޭނާ އާ ކުރައްވާ ގޮތެވެ.\nމިއީ، ރާއްޖޭގެ ފުޓްބޯޅައިގައި އަދިވެސް، ފަނޑުވުމެއް ނެތް ޑީއެންސީގެ އެއް ނަމްބަރު ކުޅުންތެރިޔާ އެވެ. އޭނާ އަކީ، އަދިވެސް ދިވެހި ފުޓްބޯޅައިގެ ލެޖެންޑެކެވެ. އެކަމެއް ނުވެސް ފިލުވޭނެ އެވެ.\nމުފީދަށް "އުދުހޭ މުފީދު" ކިޔުނީ ކީއްވެ؟\nއޭނާގެ ނަމުގެ ކުރިޔަށް "އުދުހޭ" އެ ލަފްޒް އިތުރުކޮށްގެން ކިޔަން ފެށުނީ ގަމުން ހުޅުލެއަށް ފްލައިޓް ދަތުރުތައް ފެށި ދުވަސްވަރު މެޗެއް ކުޅުމަށްޓަކައި އިނގިރޭސީންގެ "ފްލައިންފިޝް" ކިޔާ ފްލައިޓެއްގައި މާލެ އައުމުން އެވެ. އެއީ މުފީދުގެ އެންމެ ރަންޒަމާނެވެ. އެނަން އޭނާގެ ނަމުގެ ކުރީގައި ހަރުވީ ނޫސްވެރިޔާ އަލްމަރުހޫމް ސައިކުރާ އިބްރާހީމް ނައީމް މޫންލައިޓް ނޫހުގައި ޖެއްސެވި ސުރުހީއަކުން އެވެ. މުފީދު މެޗެއް ކުޅެލަން މާލެ އައި ހަބަރުގެ ސުރުހީއަކަށް ނައީމް، ޖެއްސެވީ "މުފީދު އުދުހިފައި މާލެއަށް" މިހެން އެވެ. އެ ހިސާބުން އޭނާއަށް އުދުހޭ މުފީދުގެ ނަން ހަރުލީ އެވެ.\nމޫންލައިޓްގައި އެ ޚަބަރު ޝާއިރު ކުރެވިފައި\nއެއަށް ފަހު މުފީދު ކުޅެމުން އައި ކުލަބު ޑީއެންސީއަށް 22 ވަނަ މުބާރާތް ކާމިޔާބުވުމުގެ އުފަލުގައި ހަސްރަތު ނަމަކަށް ކިޔާ ބޭފުޅަކު ހައްދަވައި، ހޮޅުދޫ އަބްދުﷲ ކިޔުއްވާފައިވާ ލަވައިގައިވެސް މުފީދަށް ނިސްބަތް ކުރީ އުދުހޭ މުފީދުގެ ނަމުން އެވެ.\n"އުދުހޭ މުފީދު ކެޕްޓަން، ދަނޑުގައި ލަބީބު ގުޅިގެން\nފަހަތުން ސައީދު ފެނެޔޭ ސާލިހުގެ ބޯޅަ ފޮނުވަން\nހިތަކުން ނުވެސް ފިލާނޭ، އަދިވެސް ދުށުން އެދޭނީ،\nފޮނި ކާމިޔާބާ ނަސްރޭ ހަފަރާތުގައި ވިދާނީ،"\nމި ލަވަ އާންމުންގެ ތެރޭގައި ހޯދި މަގުބޫލު ކަމާއެކު، މުފީދުގެ ނަން ވިދާލީ އެފަދަ ދެވަނަ އެއްނުވާ "އުދުހޭ މުފީދު" ގެ ގޮތުގަ އެވެ.\nއެ ދުވަސްވަރު 1970 އިން ފެށިގެން ވިދިވިދިގެން ތިން އަހަރު އެންމެ މޮޅު ފޯވަޑްގެ އެވޯޑް ލިބިފައި އޮތީ މުފީދަށެވެ. މުފީދުގެ ފުޓްބޯޅަ ހަޔާތުގެ އެންމެ ފޮނި ހަނދާނަކީ، ޑީއެންސީއަށް ލިބުނު ތަށި ހިފައިގެން އެނބުރި ރަށަށް އައުމުން ރައްޔިތުންގެ ފަރާތުން ލިބޭ ހޫނު މަރުހަބާ އެވެ. އެ ހަނދާންތައް ފަނޑުވުމެއް ނެތެވެ.\nމުފީދުގެ ފުޓުބޯޅަ ހަޔާތުގެ ތެރެއިން ހިތުގައި އެންމެ ގަދައަށް ފަވާލެވިފައިވާ ހަނދާނަކީ އިނގިރޭސި ރާނީ އެލިޒަބަތު ދެވަނަ ރާއްޖެ ވަޑައިގަތުމާ ގުޅިގެން އިންތިޒާމްކުރި ފުޓުބޯޅަ މެޗުގައި ކުޅުމާއި، 1973 ގައި މާލޭ ޓެނިސް ކްލަބާއެކު ކުޅުނު މެޗުގައި 0-2 އިން ބަލިވާން ދަނިކޮށް ފަހަތުން އަރައި ތިން ގޯލު ޖަހައިގެން މޮޅުވި މެޗުގެ ހަނދާނެވެ.\n"ކަނޑުމަގުން ދަތުރުކޮށް އުޅުނު އިރު ވަރަށް ގިނަ ރަށްރަށުން ދައުވަތު ވެސް ލިބޭނެ އެ ރަށުގައި ކުޅެން އަންނަން. އެ ރަށްރަށުން ލިބޭ ތަރުހީބާއި މެހެމާންދާރީ އަޅުގަނޑު ހަނދާނެއް ނުނެތޭނެ،" މުފީދުގެ ރަން ޒަމާނުގެ ހަނދާންތައް އާކުރި އެވެ.\nޑީއެންސީއަށް އޭރު މުފީދާއެކު ކުޅުއްވި އެހެން ކުޅުންތެރިންގެ ތެރޭގައި، މިހާރު އޮލިމްޕިކްސް ކޮމިޓީގެ ސެކެޓްރީ ޖެނެރަލް އަހްމަދު މަރްޒޫގް (މަރޭ)ގެ ބައްޕަ ވެސް ހިމެނެ އެވެ.\nކުރީގެ މަޝްހޫރު ފުޓުބޯޅަ ކުޅުންތެރިޔާ އުދުހޭ މުފީދު އަދި އޭނާގެ އަންހެނުން -- ސަން ފޮޓޯ/ މުސްތަފާ މުހައްމަދު\nމުފީދު ފުޓުބޯޅައިގެ ދުނިޔޭގައި އުދުހެން ފަށައި ބޮޑެތި ކާމިޔާބީތަކެއް ހޯދަމުން ގޮސް، އޭނާ ފުޓްބޯޅައިން ރިޓަޔާ ކުރީ 1973 ވަނަ އަހަރު އެވެ. ސަބަބަކަށްވީ، އިނގިރޭސިން ގަމުން ފޭބުމާ އެކު އައްޑޫގެ މަޝްހޫރު ކުލަބު ޑީއެންސީއަށް ވެސް ހުއްޓުމެއް އައުމެވެ.\n"އޭރުވީގޮތަކީ އިނގިރޭސިން ދިއުމާއި ކުޅުންތެރިން ރިސޯޓުތަކަށް ދިއުމާއެކު، ލާރި ދީގެން ގެންގޮސް ކުޅުވަން ބޭނުންވީ، އެގޮތެއް އަޅުގަނޑަށް ކަމަކު ނުދިޔަ، އެއީ ޓީމު އެހާ މޮޅަށް ދެން ނުކުޅުވޭނެކަމަށް އަޅުގަނޑަށް ފެންނާތީއާއި ވެސް އެކު، އެއީ އެންމެން އެކި ތަންތަނަށް ދިޔައިމާ،" މުފީދު ބުންޏެވެ.\nމުފީދު މުޅި ހަޔާތް ވަނީ ފުޓްބޯޅައާ ގުޅިފަ އެވެ. އޭނާގެ ހަޔާތުގެ ބައިވެރިޔާ ވެސް ހޯދީ، ފުޓްބޯޅައިގެ ތެރެއިން އެވެ. ފޭދޫއަށް ނިސްބަތްވާ މުފީދުގެ އަންހެނުންނަކީ، އޭރު ޑީއެންސީގެ މެނޭޖަރުގެ ދަރިކަނބަލެކެވެ. އެ ދެމީހުންގެ ގުޅުން ބަދަހިވީ ޑީއެންސީގެ ކަންކަމުގައި އެގެއަށް ގޮސް އުޅުމުގެ ތެރޭގަ އެވެ. އެ ދެމީހުންގެ ކައިވެންޏަށް އަންހެން ކުއްޖެއް ލިބުނުއިރު މިހާރު އެ އާއިލާއަށް ވަނީ ދެ ކާފަދަރިންވެސް ލިބިފަ އެވެ. މުފީދަށް ލިބޭ އެންމެ ބޮޑު އުފަލަކީ، އެ ދެ ކުދިން ފުޓުބޯޅައަށް ޝައުގުވެރިވުމެވެ.\nމުފީދު ބުނި ގޮތުގައި އޭނާ ކުރާ ހިތާމަޔަކީ ދިވެހި ފުޓުބޯޅަޔަށް އޮތް ޝައުގުވެރިކަން ރާއްޖޭގައި ކުޑަވެފައިވާތީ އެވެ. ސަޕޯޓަރުން މެޗު ބަލަން ނުދިއުމަކީ ވަރަށް ދެރަކަމެއްކަމަށް މުފީދު ބުންޏެވެ.\nމުފީދުގެ ފަރާތުން ޒުވާން ފުޓުބޯޅަ ކުޅުންތެރިންނަށް ދޫކޮށްލާ މެސެޖަކީ އަހުލާގު ބަހައްޓައިގެން ފަރުވާތެރިކަމާއެކު ފުޓުބޯޅަ ކުޅުމެވެ. އޭރުން ދިވެހި ފުޓްބޯޅައަށް އަނެއްކާ ވެސް ރަން ޒަމާނެއް ހޯދިދާނެ ކަމަށް އޭނާ އުންމީދު ކުރެ އެވެ. އުދުހޭ މުފީދުގެ އުންމީދަކީ ދިވެހި ފުޓްބޯޅައަށް އަބަދުވެސް ކުރިއެރުން އައުމެވެ. އޭނާގެ ރަން ހަނދާންތައް އަލުން ތަކުރާރުވުމެވެ. އުދުހިފައި ދިވެހި ފުޓްބޯޅަ ރަންޒަމާނަކަށް ދިޔުމަށް އޭނާ ކުރާ އުންމީދު ހުއްޓައެއް ނުލަ އެވެ.\nޖަވީދު ކިޔައިދެނީ ކާމިޔާބު ވިޔަފާރިއެއްގެ ވާހަކަ\nމައުރީން އެންމެ ފަހުން ޝެފަކަށް\nއެންމެންގެ ކޮނޑުގައި "ނުހާޓްސް"ގެ ޓޯޓް ދަބަސްތައް!


vnews - Inthihaabu kaamiyaabu kurumah Sierra Leone ge siyaasee beyfulhun hingaa bodethi jareemaa\nއިންތިހާބު ކާމިޔާބުކުރުމަށް ސިއެރަ ލިއޯންގެ ސިޔާސީ ބޭފުޅުން ކޮންމެ ހިންގާ ޖަރީމާ\nސިއެރަ ލިއޯންގައި މަރާލެވުނު އުމުރުން 14 އަހަރުގެ މަބިންތީ ކަމާރާގެ ފޮޓޯ މީހަކު ދައްކާލަނީ\nއެޑިޓަރުގެ ނޯޓް: ތިރީގައި މިވާ ލިޔުމަކީ 31 މާރިޗު 2018 ވަނަ ދުވަހު ބީބީސީގައި ޝާއިއުކޮށްފައިވާ ލިޔުމެއްގެ ޚުލާސާ ތަރުޖަމާ އެކެވެ.\nއެއީ މިދިޔަ ފެބްރުއަރީ މަހުގެ 16 ވަނަ ދުވަހެވެ. އެފްރިކާ ބައްރުގެ ސިއެރަ ލިއޯންގައި މުހިއްމު އިންތިހާބުތަކެއް ފެންމަތިވެފައި އޮތް ވަގުތެކެވެ. ގަޑިން ހެނދުނު 10:00 ޖެހީއެވެ. ދުވަހަކީ ހުކުރު ދުވަހެވެ. އާދައިގެ މަތީން 14 އަހަރުގެ މަބިންތީ ކަމާރާ ދިޔައީ ފެން ބަލަ އެވެ. ފެން ބަލައި ދާން ޖެހެނީ ވަރަށް ދުރުގައި ހުންނަ ހިސާބަކަށެވެ. އޭނާ ލައިގެން ހުރީ ކަކުލުން ތިރިއަށް އަރާ ކަޅުކުލައިގެ ތިރިއަކާއި އަޅި ކުލައިގެ ގަމީހެކެވެ. އޭނާގެ މަންމަ އެ ދުވަހުވީ ރަށުން ބޭރުގަ އެވެ. ގާތްތިމާގެ ބަޔަކަށް ޒިޔާރަތް ކުރަނީ އެވެ. އެހެންކަމުން އޭނާގެ ކޮއްކޮމެން ބެލުމުގެ ޒިންމާ އުފުލަން ޖެހިފައިވަނީ މަބިންތީއާއި އޭނާގެ ދައްތަ އަލިމަތޫ އަށެވެ.\nމަބިންތީ ދިޔައީ ހުސްކޮށްފައި ހުރި ދެ ހަން ހިފައިގެންނެވެ. ފެން ޕަމްޕު ހުންނަނީ އޭނާ ދިރިއުޅޭ ގެއާއި 800 މީޓަރު ދުރުގަ އެވެ. އެ ވަގުތު އޭނާގެ ދައްތަ އަލިމަތޫ އުޅުނީ ކެއްކުމުގެ މަސައްކަތުގައި އަވަދިނެތި އެވެ.\nކަމާރާ އާއިލާއަކީ މުސްލިމް އާއިލާއެކެވެ. އަދި ދުވަހަކީ ހަފްތާ ބަންދުގެ ފުރަތަމަ ދުވަހެވެ. ގޭތެރެ ސާފު ކުރުމަށްފަހު އަލިމަތޫ އޭނާގެ ކޮއްކޮމެންނަށް ކާން ދިނުމަށް ބަތް ކެއްކި އެވެ. އަދި، މަބިންތީގެ އިންތިޒާރުގައި މަޑުކުރި އެވެ. ނަމަވެސް ގިނަ އިރުތަކެއް ފާއިތުވެގެން ދިޔަ އިރުވެސް މަބިންތީ އެނބުރިއެއް ނައެވެ. އެހެންކަމުން އަލިމަތޫ ހާސްވާން ފެށި އެވެ. އޭނާގެ ކޮއްކޮ ލަސްވާ ސަބަބެއް ނޭނގޭތީ އެވެ.\nމަބިންތީ ފެން ބަލައި ދިޔުމަށްފަހު އެނބުރި އައުން ލަސްވުމުން އަލިމަތޫ އިތުރަށް ހާސްވި އެވެ. އަދި އޭނާ ހޯދަން ނިކުތެވެ. މަގުމަތިން މަބިންތީގެ ނަމުން ގޮވަމުން އޭނާ މަސައްކަތްކުރީ އޭނާގެ ކޮއްކޮ ވީތަނެއް ހޯދާށެވެ. އޭނާ ހީކުރީ މަބިންތީއަށް އޭނާގެ ކޮންމެވެސް ރަހުމަތްތެރިންތަކަކާއި ދިމާވުމުން ލަސްވަނީ ކަމަށެވެ. ނަމަވެސް ފެން ޕަމްޕު ހުންނަ ހިސާބަށް ދިޔުމަށްފަހު އެތަނުގައި ތިބި މީހުން ގާތު ސުވާލުކުރުމުން އެނގުނީ މަބިންތީ އެ ދުވަހު އެތަނަށް ނުދާ ކަމެވެ. އެހާހިސާބުން އަލިމަތޫގެ ހާސްކަންވީ އިތުރެވެ.\nމަބިންތީ ހޯދުމަށް އަލިމަތޫ މަސައްކަތް ފެށި އެވެ. އޭނާ ގޮސްދާނެހެން ހީވާ ގެތަކަށް އަލިމަތޫ ދިޔަ އެވެ. އަވައްޓެރިންނާއި ރަހުމަތްތެރިންގެ ގެތަކަށެވެ. ނަމަވެސް އެއްވެސް ތާކުން މަބިންތީއެއް ނުފެނުނެވެ. މިހާރު އިރުއޮއްސެނީ އެވެ. އަލިމަތޫ ހަދާނެ ގޮތް ހުސްވެއްޖެ އެވެ. އަދި އޭނާގެ ކޮއްކޮ ގެއްލިގެން ހޯދަމުންދާ ކަމުގެ މައުލޫމާތު ފުލުހުންނާއި ހިއްސާކުރި އެވެ. ފުލުހުން ބުނީ މަބިންތީ ހޯދުމަށް މަސައްކަތް ކުރާނެ ކަމެވެ. އަދި އޭނާ ފެނުނުހާ އަވަހަށް އޭނާ ގެއަށް ގެންގޮސްދޭނެ ކަމަށެވެ. އެރޭ އަލިމަތޫއަށް ގެއަށްގޮސް ނުވެސް ނިދުނެެވެ. އޭނާގެ ކޮއްކޮ ވީހިސާބެއް ނޭނގޭތީ ހާސްވެގެންނެވެ.\nދެން ފާއިތުވި ހަަތަރު ދުވަސް އަލިމަތޫ ހޭދަކުރީ އޭނާގެ ކޮއްކޮ ހޯދުމުގެ މަސައްކަތުގަ އެވެ. މަބިންތީގެ ފޮޓޯއެއް ފޯނުން ދައްކަމުން އޭނާ އެތައް ސަތޭކަ ބަޔަކާއި ސުވާލު ކުރި އެވެ. މަބިންތީ ފެނުނުތޯ އެވެ؟ އޭނާ ވީތަނެއް އެނގޭތޯ އެވެ؟ މަބިންތީ ގެއްލުނުތާ ފަސް ދުވަސް ފަހެވެ. އޭނާ ހޯދުމަށް ކުރަމުންދިޔަ މަސައްކަތުގައި އަލިމަތޫ ހުރީ އޭނާ ދިރިއުޅޭ ގެޔާއި އެއް ގަޑިއިރު ދުރުގައިވާ ސަހަރެއްގަ އެވެ. މަބިންތީ ހޯދުމަށް ކުރަމުންދިޔަ މަސައްކަތުގައި ދޫދިނުމެއް ނެތި އެވެ. ދެން އައީ ފޯން ކޯލެކެވެ. ގުޅީ އޭނާގެ އަވަށްޓެރިއެކެވެ.\nމަބިންތީ ފެނުނީ ހެއްޔެވެ؟ ނޫނެކެވެ. މަބިންތީ ފެނުނީއެއް ނޫނެވެ. ފެނުނީ މަބިންތީގެ ފުރާނަ ނެތް މަސްގަނޑެވެ. މަބިންތީގެ ހަށިގަނޑު އޮތީ ސިއެރަ ލިއޯންގެ އެޑިޔުކޭޝަން މިނިސްޓްރީ ހުންނަ އިމާރާތް ކައިރީގައިވާ ގޯޅިގަނޑެއްގެ ތެރެއަށް އެއްލާލާފަ އެވެ. އެއީ މަބިންތީގެ ހަށިގަނޑުކަން ކަށަވަރު ކުރެވުނީ އޭނާ ލައިގެންހުރި ފޭރާމުންނެވެ. އަދި އެ ހަށިގަނޑު ކައިރީގައި އޮތް ދެ ފެން އަޅާ ހަމުންނެވެ. އޭނާގެ ހަށިގަނޑަށް ބަލާލުމުން ފެނުނީ ހައިރާން ކުރަނިވި މަންޒަރެކެވެ. އޭނާގެ ކަނާތު ފައި ވަނީ ބުރިކޮށްލާފަ އެވެ.\nއެހިސާބުން ނިމުނީއެއް ނޫނެވެ. މަބިންތީގެ ހަށިގަނޑު ބެލި ޑޮކްޓަރު ކަމަށްވާ ޑރ އޮވިސް ކޮރޯމާ ބުނި ގޮތުގައި މަބިންތީގެ ހަށިގަނޑުން ގިނަ ގުނަވަންތަކެއް މަދެވެ. އޭގެ ތެރޭގައި އޭނާގެ ދުލާއި، އޯވަރީއާއި އޭނާގެ ރަހިމުގެ އިތުރުން ލަދުވެތި އެހެން ބައެއް ގުނަވަންތައްވެސް ނެތެވެ. މި ހުރިހާ ގުނަވަނެއް ވަނީ ބުރިކޮށްލައިގެން ނަގާފަ އެވެ. ނަމަވެސް މިފަދަ އިންސާނިއްޔަތު ކަމެއް ނެތް އަމަލެއް ހިންގާނީ ކޮން ފަރާތަކުން ހެއްޔެވެ؟ މިފަދަ އަމަލެއް ހިންގާފައި މިވަނީ ކޮން ސަބަބަކާއި ގުޅިގެން ހެއްޔެވެ؟\nޖަވާބު ވަރަށް ސާފެވެ. މިއީ ސިއެރެ ލިއޯންގައި އަލަށް ހިނގި ހާދިސާއެއް ނޫނެވެ. މިއީ އެ ގައުމުގެ އިންތިހާބުތަކާއި ގުޅުވައިގެން އާންމުވާ ހިތާމަވެރި މައްސަލަ އެކެވެ. ކުޑަކުދީންނާއި ޒުވާންފުރައިގެ ކުދިން ގެއްލުން މިއީ އިންތިހާބުތަކުގެ ކުރީ ދުވަސްވަރު އާންމުވާ ނުރައްކާތެރި ކަމެކެވެ. އަދި ގެއްލޭ ކުދިންގެ ހަށިގަނޑުތައް ފެންނާނީ ގުނަވަންތައް ބުރިކޮށްފައި ހުއްޓަ އެވެ. ކޮރޯމާ ބުނާ ގޮތުގައި މިއީ އެ ގައުމުގެ ސިޔާސީ ލީޑަރުން ހިންގާ އަމަލެކެވެ. މިއީ އިންތިހާބުގައި ކާމިޔާބީ ހޯދުމަށް އެ ގައުމުގެ ސިޔާސީ ލީޑަރުން ސިހުރު ހަދާ މީހުންނާއި ގުޅިގެން ހިންގާ ނުބައި އަމަލެކެވެ. ކުޑަކުދީންނާއި ޒުވާންފުރައިގެ ކުދިންގެ ގުނަވަންތައް ބޭނުންކުރަނީ ސިހުރުގެ ނުބައި އަމަލުތައް ހިންގާށެވެ.\nއިންތިހާބުތަކުގެ ކެމްޕެއިން ފެށުމާއިއެކު ސިއެރެ ލިއޯންގައި ވަގަށް ނަގާ ކުޑަކުދީންނާއި ޒުވާންފުރައިގެ ކުދިންގެ އަދަދު އިތުރުވާ ކަމަށް އެ ގައުމުގެ ފުލުހުން ބުނެ އެވެ. މިކަން ހުއްޓުވުމަށް، އަދި އާންމުންގެ މެދުގައި މިކަމާއި މެދު ހޭލުންތެރިކަން އިތުރު ކުރުމަށް ސިއެރެ ލިއޯންގެ ފުލުހުންނާއި ކަމާއި ބެހޭ އެހެން ފަރާތްތަކުން މިހާރު ވަނީ ކެމްޕެއިނެއް ފަށާފަ އެވެ. ޓީވީއާއި ރޭޑިއޯގެ ޒަރީއާއިން ގެންދަނީ މެސެޖުތައް އާންމު ކުރަމުންނެވެ. ކުޑަކުދީންނާއި ޒުވާންފުރައިގެ ކުދިން އެކަނި މަގުތަކަށް ނިކުމެ ނޫޅުމަށް އިލްތިމާސް ކުރަމުންނެވެ.


World TT federation ge raees ,minister Mahloof aa bahdhalu kuragvaifi - vNews.mv\nޓީޓީ ފެޑެރޭޝަނުގެ ރައީސް އާއި މިނިސްޓަރ މަހުލޫފު ބޭއްވެވި ބައްދަލުވުމުގެ ތެރެއިން\nވޯލްޑް ޓޭބަލްޓެނިސް ފެޑެރޭޝަނުގެ ރައީސް މިނިސްޓަރ މަހުލޫފާއި ބައްދަކުރައްވައިފި\nއިސްމާޢީލް ޝާހު 22 January 2020, 16:12\nޗުއްޓީއަށް ރާއްޖެ ވަޑައިގެން އުޅުއްވާ ދުނިޔޭގެ ޓޭބަލް ޓެނިހުގެ މައި އިދާރާ ކަމަށްވާ އިންޓަނޭޝަނަލް ޓޭބަލް ޓެނިސް ފެޑެރޭޝަން (އައިޓީޓީއެފް) ގެ ރައީސް ތޯމަސް ވެއިކާޓް ރާއްޖޭގެ ކުޅިވަރާ ބެހޭ ވަޒީރު އަހްމަދު މަހްލޫފްއާއި ބައްދަލުކުރައްވައިފިއެވެ.\nމިކަމަށްޓަކައި ޔޫތު މިނިސްޓްރީގައި ބޭއްވި ބައްދަލުވުމުގައި ރާއްޖޭގެ ޓީޓީ އެސޯށިއޭޝަނުގެ އިސްވެރިންނާއި ކޯޗުން ވަނީ ބައިވެރިވެފައެވެ. މިއީ ދުނިޔޭގެ ޓީޓީގެ މައި އިދާރާގެ ރައީސް ރާއްޖޭގެ ކުޅިވަރާބެހޭ އިސް ފަރާތްތަކާއި ބައްދަލުކުރެއްވި ފުރަތަމަ ފަހަރެވެ.\nތޯމަސް ރާއްޖެ ވަޑައިގަތީ ޗުއްޓީއަށެވެ. ނަމަވެސް އޭނާ ރާއްޖޭގެ ޓީޓީގެ އިސް ފަރާތްތަކާއި ބައްދަލުކުރެއްވުމަށް ނިންމަވާފައިވަނީ އަމިއްލަ އިސްނެންގެވުމަކުންނެވެ.\nމި ބައްދަލުވުމުގައި މިނިސްޓަރ މަހުލޫފު ވަނީ ރާއްޖޭގެ ޓީޓީ އޮތް ހާލަތު ބަޔާންކޮށްދީފައެވެ. އަދި ރާއްޖެއިން ހޯދާފައިވާ ބައިނަލްއަޤްވާމީ ކާމިޔާބީތަކާއި ރާއްޖޭގައި އަރަމުންއަންނަ ހުނަރުވެރި ކުޅުންތެރިންގެ މައުލޫމާތުތައް ފެޑެރޭޝަނުގެ ރައީސްއާއި ވަނީ ހިއްސާކުރައްވާފައެވެ. އަދި ރާއްޖޭގައި ޓީޓީ އިތުރަށް ކުރިއެރުވުމަށް ކުރެވިދާނެ ކަންކަމާއި ގުޅޭގޮތުން ދެ ބޭފުޅުން ވަނީ މަޝްވަރާކުރައްވާފައެވެ.\nބައިނަލްއަޤްވާމީ ކުޅިވަރު މައިދާނުގައި ރާއްޖެއިން ވާދަކުރާ ކުޅިވަރުތަކުގެ ތެރެއިން އެންމެ ބޮޑު ކުރިއެރުމެއް ހޯދާފައިވަނީ ޓީޓީ އެވެ. ހާއްސަކޮށް ރާއްޖޭގެ އަންހެން ޓީޓީ ޓީމު ވަނީ އިންޑިއަން އޯޝަން އައިލޭންޑް ގޭމްސްގައި ރާއްޖެއަށް ފުރަތަމަ ފަހަރަށް ރަން މެޑަލް ހޯދަދީފައެވެ. އަދި ސަރަހައްދީ އެންމެ ބޮޑު ކުޅިވަރު މުބާރާތް ކަމަށްވާ ސައުތު އޭޝިއަން ގޭމްސްގެ އަންހެން ޓީމު އިވެންޓުން ވަނީ ލޯ މެޑަލް ހޯދާފައެވެ.\nއިންޑިއަން އޯޝަން އައިލޭންޑް ގޭމްސް 2023 ވަނަ އަހަރު ރާއްޖޭގައި ބޭއްވުމަށް ނިންމާފައިވުމާއެކު އެކަމުގެ ތައްޔާރީތަކުގެ ވާހަކަތައްވެސް މިނިސްޓަރ ވަނީ ފެޑެރޭޝަނުގެ ރައީސްއާއި ހިއްސާކުރައްވާފައެވެ.\nއަހުމަދު މަހުލޫފް ކުޅިވަރު ޓޭބަލް ޓޭނިސް (ޓީޓީ)


ރ. މާކުރަތު މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nމި އިޢުލާންވަނީ 22 ޖުލައި 2019 1718 ގައި ބާތިލް ކުރެވިފައެވެ.\nރ. މާކުރަތު ކައުންސިލް އިދާރާ / ރ. މާކުރަތު މިސްކިތް\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖޫން 13 ވާ ބުރާސްފަތި ދުވަހުގެ 12:00 ގެ ކުރިން، ރ. މާކުރަތު ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް maakurathuoffice@gmail.com މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2019 ޖޫން 27 އާއި 2019 ޖުލައި 18 އާ ދެމެދު، ރ. މާކުރަތު ކައުންސިލް އިދާރާގައެވެ. ވުމާއެކު، މި މަޤާމަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ޙާޟިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580015 ނަންބަރަށެވެ. އީ-މެއިލް ކުރާނީ maakurathuoffice@gmail.com އަށެވެ.


އަޝްރަފް ހަކީމީގެ ސޮއި އިންޓައިން ހޯދަނީ\nހަކީމީގެ ސޮއި ހޯދުން\nހަކީމީގެ ސޮއި ހޯދުމަށް އިންޓައިން 40 މިލިއަން ޕައުންޑު ހުށަހެޅުމަށް އޮތީ ތައްޔާރަށް\nޑޯޓްމުންޑަށް ހަކީމީ ކުޅެމުން އަންނަނީ ރެއާލްގެ ލޯނު އެއްބަސްވުމެއްގެ ދަށުން\n30 ޖޫން 2020 | އަންގާރަ 14:22\nޑޯޓްމުންޑްގެ ޑިފެންޑަރު އަޝްރަފް ހަކީމީ: އޭނާގެ ސޮއި ހޯދުމަށް އިންޓައިން އަންނަނީ މަސައްކަތް ކުރަމުން\nލޯނު އެއްބަސްވުމެއްގެ ދަށުން ޖަރުމަންގެ ބޮރޫޝިއާ ޑޯޓްމުންޑަށް ކުޅެމުން އަންނަ ޑިފެންޑަރު އަޝްރަފް ހަކީމީގެ ސޮއި ހޯދުމަށް އިންޓަ މިލާނުން މަސައްކަތް ކުރަމުން އަންނަ ކަމަށް ރިޕޯޓުތައް ބުނެފިއެވެ.\nޑޯޓްމުންޑަށް ހަކީމީ ކުޅެމުން އަންނަނީ ސްޕެއިންގެ ރެއާލް މެޑްރިޑްގެ ލޯނު އެއްބަސްވުމެއްގެ ދަށުންނެވެ.\nހަކީމީގެ ސޮއި ހޯދުމަށް އިންޓައިން މަސައްކަތް ކުރަމުން އަންނަ ކަމަށް އެ ކްލަބުގެ ސީއީއޯ ޖެސާފީ މަރޭޓޯ ވަނީ ކަށަވަރު ކޮށްދީފައެވެ.\nދާދި ފަހުން މީޑިއާއަށް ދިން އިންޓަވައިއުއެއްގައި އިންޓަގެ ސީއީއޯ ޖުސެއްޕޭ މަރޯޓާ ވިދާޅުވީ ހަކީމީގެ ސޮއި ހޯދުމަށް އެކްލަބުން މަސައްކަތް ކުރަމުން އަންނަ ކަމަށާއި، އެގޮތުން އޭނާ ގަތުމަށް ޑޯޓުމުންޑާއި ރެއާލް އާއެކު މަޝްވަރާ ކުރަމުން އަންނަ ކަމަށެވެ.\nއިންޓައިން ހަކީމީގެ ސޮއި ހޯދުމަށް މަސައްކަތް ކުރަމުން އަންނައިރު، ޑޯޓްމުންޑާއެކު ހަކީމީ ހަދާފައިވާ ލޯނު އެއްބަސްވުން މި ސީޒަން ނިމުމުން ހަމަވާނެއެވެ.\nރިޕޯޓުތައް ބުނާގޮތުން ރެއާލުން ހަކީމީ އިންޓައަށް ވިއްކާލުމަށް އޮތީ ތައްޔާރަށެވެ. ސަބަބަކީ ރެއާލުގައި ފަހަތަށް ކުޅެމުން އަންނަ ކުޅުންތެރިން ގިނަވުމާއި، އެޓީމުގެ ކޯޗު ޒިނެދިން ޒިދާނުގެ ޕްލޭނުގައި ހަކީމީ ނުހިމެނޭތީއެވެ.\nހަކީމީގެ ސޮއި ހޯދުމަށް އިންޓައިން މަސައްކަތް ކުރަމުން އަންނައިރު، ޑޯޓުމުންޑުންވެސް އަންނަނީ މި ސީޒަން ނިމުމުން ހަކީމީ އާއެކު ދާއިމީ އެއްބަސްވުމެއް ހެދުމަށް ތައްޔާރުވަމުންނެވެ. އެގޮތުން އެ ކްލަބުން ހަކީމީ ގަތުމަށް ހުށަހަޅާނީ 36 މިލިއަން ޕައުންޑު ކަމަށް ރިޕޯޓުތައް ބުނެއެވެ. އެކަމަކު އޭނާގެ ސޮއި ހޯދުމަށް އިންޓައިން 40 މިލިއަން ޕައުންޑު ހުށަހެޅުމަށް އޮތީ ތައްޔާރަށް ކަމަށްވެސް ރިޕޯޓުތައް ބުނެއެވެ.\n2017 ވަނަ އަހަރު ރެއާލްގެ ސީނިއާ ޓީމުން ކެރިއަރު ފެށި ހަކީމީ ވަނީ ރެއާލަށް 17 މެޗު ކުޅެދީ ދެ ލަނޑު ކާމިޔާބުކޮށްދީފައެވެ. އަދި 2018 ވަނަ އަހަރު ޑޯޓްމުންޑަށް ހަކީމީ ބަދަލުވުމަށްފަހު، އެ ކްލަބަށް ކުޅެދިން 73 މެޗުގައި އޭނާ ވަނީ 12 ލަނޑު ކާމިޔާބުކޮށްފައެވެ.


ވަށާފާރު ރޭނުމާ ބެހޭ\nމި ސްކޫލުގެ ވަށާފާރު ރޭނުމާބެހޭ\nމި ސްކޫލުގެ ވަށާފާރު ރާނައިދޭނޭ ފަރާތެއް ހޯދުމަށް ކުރެވުނު ނަންބަރު GS64/2015/13 އިޢުލާނު އިދާރީ ސަބަބުތަކަކަށްޓަކައި ބާޠިލުކޮށް އަލުން އިޢުލާން ކުރީމެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 1 ޖުލައި 2015 ވާ ބުދަ ދުވަހުގެ 11:00 އަށް ސްކޫލަށް ދުރުވެ މަޢުލޫމާތު ސާފުކުރެއްވުމަށްފަހު، 8 ޖުލައި 2015 ވާ ބުދަ ދުވަހުގެ 11:00 އަށް އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށް ކަނޑައެޅިފައިވާ ގަޑިއަށް ވަޑައިނުގަންނަވާ ފަރާތްތަކުން ހުށަހަޅުއްވާ އަންދާސީހިސާބު ބަލައިނުގަނެވޭނެ ވާހަކަ ދަންނަވަމެވެ. އަދި މަޢުލޫމާތު ދޭގަޑީގައި މަޢުލޫމާތު ނެގޭނީ ހާޒިރުވާ ކޮންމެ ބޭފުޅަކަށްވެސް 1 ފަރާތެއްގެ ނަމުގައެވެ. އެހެން ފަރާތެއްގެ ނަމުގައި މަޢުލޫމާތު ސާފުކުރަން ހާޒިރުވާނަމަ، އެފަރާތުގެ ސިޓީއަކާއި، މަޢުލޫމާތު ސާފުކުރެއްވުމަށް ވަޑައިގަންނަވާ ފަރާތުގެ އައިޑީކާޑު ގެންނަވަންވާނެއެވެ.\n22 ޖޫން 2015\nނަންބަރު: GS64/2015 /14\nސުންގަޑި: 01 ޖުލައި 2015 11:00


އަޙްމަދު މުނައްވަރު | Thiladhun | Thiladhun\nބިދޭސީންނަށް މަނާ ކަންކަން، ހަމައެކަނި ކަރުދާހުގައި ލިޔެފައިވާ އެއްޗަކަށް!\nމިނިވަންކަމަށް ވަކާލާތު ކުރާއިރު މިނިވަންކަން ހޯދަން މަސައްކަތްކުރެވޭ ބާވައެވެ. ބިދޭސީންގެ މުށުތެރޭގައި ޤައުމު އޮތްއިރު އެކަމާ ކަންބޮޑުވަނީ މަދުބައެކެވެ. އެކަމާ ފިކުރު ކުރަނީވެސް މަދުބައެކެވެ. ކޯވިޑްގެ ސަބަބުން ޢާންމު ދިރިއުޅުމަށް އެކަމުގެ ...\nއަޙްމަދު މުނައްވަރު ޖުލައި 27, 2020 0\nއަދިވެސް ހޭއަރާކަށް ނުވޭތޯއެވެ. ރަށުމީދާ ރަށަށް ގަދަވާނޭ ކިޔާ އަޅާނުލައި ކޮންމެގޮތެއް ވިޔަސް ވަރިހަމަ ކޮށްލައިގެން ތިބެންވީތޯއެވެ؟ ބީދޭސީންގެ މައްސަލަ ބޮޑުވެފައިވާ މިންވަރު މިދިޔަ މަހެއްހާ ދުވަހުގެ ތެރޭގައި އިވުނު އަޑުތަކާއި ...\nއަޙްމަދު މުނައްވަރު ޖުލައި 3, 2020 0\nބިދޭސީންގެ މައްސަލަ: ވެވުނީ އިހުމާލެވެ.\nބިދޭސީންގެ މައްސަލައަކީ މިއަދު ޤައުމަށް ކުރިމަތިވެފައިވާ އެންމެ ބޮޑު އެއް މައްސަލައެވެ. އަދި މައްސަލާގައި ދިވެހި ސަރުކާރު ތަކާއި ދިވެހި ރައްޔިތުން ވެސް ވަނީ އިހުމާލުވެފައެވެ. ބިދޭސީ މީހާ ރާއްޖެ އަންނަނީ ...\nއަޙްމަދު މުނައްވަރު ޖޫން 1, 2020 1\nނިދާފައި ހޭލިއިރު ބަލީގެ އެއްވެސް އަސަރެއް ނެތެވެ. އެހެން ދުވަސްތަކެކޭވެސް އެއްފަދައިން ވަޒީފާއަށް ދިއުމަށް ތައްޔާރުވަމުން ދިޔައީމެވެ. ފެންވަރާ ސައިބޮއި ވެސް ނިމުނުފަހުން ކުއްލިޔަކަށް ބަނޑުގައި ރިއްސައިގެންފިއެވެ. ފާޚާނާއަށްވަދެ ބޮޑުކަމު ދިޔައިރު ...\nއަޙްމަދު މުނައްވަރު ފެބްރުއަރީ 16, 2020 0\nދިވެހިން ކަންނެތީކީ ނޫނެވެ. ކަން ފަސޭހައީއެވެ.\nޒަމާނުއްސުރެ ދިވެހިންނަކީ މުރާލި ހީވާގި މަސައްކަތްތެރި ބައެކެވެ. މިއަދުވެސް ކަންއޮތީ ހަމަ އެގޮތުގައެވެ. އެކަމަކު މިކަމާ ދެބަސްވާނެ މީހުން ވެސް މިއަދު ތިބޭނެކަން ޔަޤީނެވެ. ސަބަބުތަކެއް ނެތިއެއްވެސް ނޫނެވެ. ބައެއް މީހުންނަކީ ...\nއަޙްމަދު މުނައްވަރު ޖެނުއަރީ 15, 2020 2\nހަނދާނެއް ނުނެތެއެވެ. ނުވެސް ނެތޭނެއެވެ. އެދުވަހު މައިން ބަފައިން ޚާއްޞަކޮށް މަންމަ ދަރިން ބަލަން އުފުލި ބުރަ އެއީ ދައްކާ ކޮޅުންލާނެ ވާހަކަތަކެއް ނޫނެވެ. މިޒަމާނާ އަޅާ ބަލާއިރު އޭރު ވަސީލަތްތައް ...\nއަޙްމަދު މުނައްވަރު ޖެނުއަރީ 14, 2020 0


Maumoon Magaamun Dhuhvaalumakee Nubai Batanakah Fithaaluntha?\nމައުމޫން މަގާމުން ދުއްވާލުމަކީ ނުބައި ބަޓަނަކަށް ފިތާލުންތަ؟\nމިކަމާ ދެބަހެއް ނުވާނެ އެވެ؛ ކުރީގެ ރައީސް މައުމޫން އަބްދުލްގައްޔޫމަކީ ރާއްޖޭގެ ތާރީހު ދުށް އެންމެ ވަރުގަދަ އެއް ސިޔާސީ ލީޑަރެވެ. އެމަނިކުފާނު ރާއްޖޭގެ ވެރި ކަމަށް ވަޑައިގަތުމާއި އެވެރިކަން ނިމިގެން ދިއުމާއި އޭގެ ފަހުން މިއަދާ ހަމައަށް ރާއްޖޭގެ ސިޔާސީ މަސްރަހުގައި އެމަނިކުފާނުގެ ސިޔާސީ ރޭވުންތެރި ކަމުގެ ކުޅިބައި ނުހިނގާ އިރެއް "ސައި" ވެފައި ހުރި އިރެއް ނުދެ އެވެ.\nރައީސް އަބްދުﷲ ޔާމީންގެ ސިޔާސީ ކެރިއަރުގެ އެންމެ މުހިންމު ބައިވެރިޔަކީ އަދި އެންމެ ގަދަ ބާރަކީ ވެސް ރައީސް މައުމޫނެވެ. ސަބަބަކީ ރައީސް މުހައްމަދު ނަޝީދު ފަދައިން ރައީސް މައުމޫނަށް އޮންނަ ތާއީދެ އެވެ. ރައީސް ޔާމީންގެ ވެރިކަން ނިސްބަތްވާ ޕީޕީއެމްގެ ރައީސަކީ ވެސް ރައީސް މައުމޫނެވެ. ވަަރަށް ގިނަ މީހުން ދެކޭ ގޮތުގައި ޔާމީނަށް ލިބި ވަޑައިގެންނެވި ތާއީދަކީ ރައީސް މައުމޫނަށް ދެއްވި ތާއީދެކެވެ.\nއެހެންނަމަވެސް މިހާރު އެންމެންގެ ސުވާލަކަށްވާނީ ޕީޕީއެމްގެ ރައީސްކަން މައުމޫނަށް ގެއްލެނީ ހެއްޔެވެ؟ މައުމޫނަށް މަގާމު ގެއްލިއްޖެ ނަމަ ދެންވާނީ ކިހިނެއްޔެވެ؟ ޕީޕީއެމްގެ ތެރޭގައި، ސިޔާސީ މައިދާނުގައި ވާން މިއުޅެނި ކިހިނެއް ހެއްޔެވެ؟ ޝައްކެއް ނެތް މިންވަރަށް އެނގޭ ކަމަކީ ރައީސް ޔާމީން ބޭނުންފުޅު ނުވާ ކަމެއް ޕީޕީއެމްގެ ޕާލަމެންޓްރީ ގްރޫޕުގައި ނިިމިގެން ނުދާނެ ކަމެވެ.\nރާއްޖޭގެ ސިޔާސީ މައިދާނުގެ ރާޅު ބަނޑު ދަމާލާ ހަރަކާތެއް ނެތި އޮންނަތާ ދެ މަހެއް ދުވަސްވެއްޖެ އެެވެ. ކިރިޔާވެސް ސިޔާސީ ހަރަކާތައް އޮތީ އެމްޑީޕީގެ ހަރުގޭގަ އެވެ. އެކަން ވެސް ވެފައި ވަނީ ސިޔާސީ ކަމަކަށްވުރެ ބޮޑަށް "ރާއްޖެ ޓީވީ" އާއި "ސަންގު ޓީވީ" އިން ކޯޅޭ ޖޯކަކަށެވެ.\nސިޔާސީ އުދަ އަނެއްކާވެސް ބޮޑުވާން ފަށައިފި ކަމަށް ފެނުނީ ރައީސް މުހައްމަދު ނަޝީދު އަނބުރާ ޖަލަށް ގެންދިއުމާއި އޭގެ ކުރިން ރައީސް އަބްދުﷲ ޔާމީނުގެ 2018 ވަނަ އަހަރުގެ ރިޔާސީ ކެމްޕޭން ހިންގަން ބޭނުންވާ ލީޑަރުން ތައްޔާރު ކުރުމަށް ބާއްވާ މަހާ ސިންތާއެއްގެ ވާހަކައާއެކު ޕީީޕީއެމްގެ ތެރޭގައި ހިޔާލު ތަފާތުވުންތަކެއް ބޭރަށް ފެންނަ ވަރަށް ހިލިގަތުމުންނެވެ.\nމި ހާރު މިއޮތީ ކުރިން ވެސް ސިޔާސީ މަސްރަހުގައި ސްޕެކިއުލޭޓް ކުރި މައްސަލައެއް އައިސްފަ އެވެ. ނައިބު ރައީސް ޑރ. ޖަމީލަށްފަހު ރައީސް މައުމޫނު އެއް ފަަރާތް ކުރުމަކީ ކުރާނެ ކަމެއް ކަމަށް ކުރިން ވެސް މީހުން އައީ ބުނަމުންނެވެ. މިއީ ޕީޕީއެމުގައި ރައީސް ޔާމީންގެ ވިންގުގެ ތެރެއިން އަންނަ އެފަދަ ނިންމުމަކަށްވެއްޖެ ނަމަ ތަފާތު ނަތީޖާތެއް ނުކުތުމުގެ ފުރުސަތު އެބައޮތެވެ.\nރައީސް މައުމޫނަށް ޕާޓީގެ ރައީސްކަން ގެއްލެނީ ސިޔާސީ ޕާޓީތަކުގެ ގާނޫނަށް ގެނަން އުޅޭ އިސްލާހެއްގެ ސަބަބުންނެވެ. މަޖިލީހުގައި މިހާރު އޮތް އެ އިސްލާހު ވެއްދީ ޕީޕީއެމަކުން ނޫނެވެ. އެ އިސްލާހު ވެއްދީ އެމްޑީޕީގެ ޕާލަންމެންޓްރީ ގްރޫޕްގައި ހިމެނި ވަޑައިގަންނަވާ މެދު ހެންވޭރު ދާއިރާގެ މެންބަރު އަލީ އާޒިމް އެވެ. އެ އިސްލާހާ އެމްޑީޕީއަކުން ހަވާލެއް ނުވެ އެވެ. މީގެ ކުރިން ވެސް މިފަދަ ހާލަތެއް އައެވެ. އެއީ ސުޕްރީމް ކޯޓްގެ ބެންޗު ބަދަލު ކުރި މައްސަލަ އެވެ. މައްސަލަ ވެއްދީ އެމްޑީޕީގެ މެންބަރު އިބްރާހިމް ޝަރީފެވެ. އެމްޑީޕީއަކުން ހަވާލެއް ނުވެ އެވެ. މައްސަލައިގައި ދުވުނީ ޕީޕީއެމުންނެވެ. މިހާރު މިފެންނަނީ ވެސް އެއާ ގާތް ކުރާ މަންޒަރެކެވެ.\nސިޔާސީ ޕާޓީތަކުގެ އިސް މަގާމްތަކުގެ އެންމެ މަތީ އުމުރަކީ 65 އަހަރު ކަމަށް ކަނޑައަޅާ ސަބަބެއް ކަމަށް އާޒިމްގެ ބިލްގައި ބުނެދީފައި ވަނީ ދައުލަތުގެ އެންމެ އިސް ވެރިޔާގެ އުމުރަކީ ވެސް 65 އަހަރު ކަމަށް ދާދި ފަހުން ގާނޫނު އަސާސީގައި ބަޔާން ކުރުމުން ގާނޫނުއަސާސީއަށް ގެނައި ބަދަލާ ސިޔާސީ ޕާޓީތަކުގެ ގާނޫނު މުތުލަގަށް އެއްގޮތް ކުރުމެވެ.\nއެއް ނަޒަރަކުން ބަލާއިރު ރަނގަޅު ވިސްނުމެކެވެ. ރައީސުލްޖުމްހޫރިއްޔާ އާއި ރައީސުލްޖުމްހޫރިއްޔާގެ ނައިބުގެ މަގާމަށް ކުރިމަތިލެވޭ އުމުރަކީ 30 އަހަރާއި 65 އަހަރާ ދެމެދު ކަމަށް ކަނޑައަޅައި ގާނޫނުއަސާސީ އަށް ދާދި ފަހުން ބަދަލު ގެނައި ބަދަލާ މި ބަދަލާ ފުށު އެރުންތައް ކުޑަ ކޮށްފައި ބޭއްވުމަކީ ނިޒާމުގައި އެއް ވިސްނުމެއް ގެންގުޅޭ ކަމަށް ކަނޑައެޅިދާނެ ގޮތެކެވެ.\nއާޒިމްގެ އިސްލާހާއެކު ޕީޕީއެމް "އެލާޓް" ވެއްޖެ އެވެ؛ ޕީޕީއެމްގެ ރައީސް މައުމޫން އަބްދުލް ގައްޔޫމަށް މަގާމު ގެއްލޭ ގޮތަށް ގާނޫނަށް ހުށަހަޅާ އިސްލާހާ މެދު އެ ޕާޓީގެ ޕާލަމެންޓްރީ ގްރޫޕަށް އޮތީ ގޮތެއް ނުނިންމި "ވާނުވާ" ގައެވެ.\nމި މައްސަލާގައި ރޭ ބާއްވާން އޮތް ޕީޕީއެމްގެ ކައުންސިލް ބައްދަލުވުމަށް އެ މައްސަލަ އެޖެންޑާ ކުރި އެވެ. ނަމަވެސް ރޭވަނީ އެ ބައްދަލުވުން ވެސް ނުބޭއްވި އެވެ. އެ ބައްދަލުވުން ރޭ ނުބޭއްވުނު ކަމަށް ބުނެފައި ވަނީ ރައީސް މައުމޫނަށް ރޭ މާލެ ވަޑައި ނުގެންނެވިގެން ނުބޭއްވުނީ ކަމަށެވެ.\nޕީޕީއެމްގެ ކައުންސިލް އެތުރިފައި އޮންނަ ގޮތަށް ބަލާއިރު ޕީޖީ ގްރޫޕްގެ ބާރު ކައުންސިލްގައި ވަރަށް ބޮޑެވެ. އަޑުތައް ހުރި ގޮތުންނަމަ ކުރިޔާ ހިލާފަށް ކައުންސިލްގައި ރައީސް މައުމޫން ކޮންޓްރޯލް ކުރައްވާ ގޮނޑިއަށްވުރެ ގިނައީ ރައީސް ޔާމީންގެ ވިންގުގެ ގޮނޑި އެވެ. އެހެންވުމުން އެހެން ކަމުން ރޭގައި ކައުންސިލް މީޓީން ނުބޭއްވި ދިޔަ ގޮތަށް ދެން އެ ބައްދަލުވުން ނުބޭއްވި ލަސްވަމުންދިޔުމަކީ އެކަށީގެންވާ ކަމެކެވެ.\nބައެއް މީހުންގެ ނަޒަރުގައި މިއީ ޕީޕީއެމްގައި ރައީސް ޔާމީނުގެ ކޭމްޕުން ބޭނުންވާ ނިންމުމެކެވެ. ފަހަރުގައި އެހެން ނުވެދާނެ އެވެ. އެކަން ކަށަވަރުވާ ހިސާބަކަށް ހުރިހާ އެއްޗެއް އަދި ތިލައެއް ނުވެއެވެ.\n"އިސްލާހެއް ހުށަހަޅައިގެން އުޅެނީ ޕީޕީއެމަކުން ނޫން. މަޖިލީހުގެ މެޖޯރިޓީ އޮތީ ޕީޕީއެމަށް. އެހެންވީމާ މި މައްސަލާގައި ޕީީއެމުން އެލާންޓްވާންވީ ކޮންކަމަކާ ޕީޕީއެމްގެ ބައެއް މަޖިލިސް މެންބަރުންގެ ބަސް މަގު ހުރި ގޮތާއި ކަންކަން މިދާ ގޮތަށް ބަލާއިރު ބޮޑަށް ބެލެވެނީ މިއީ ޕީޕީއެމުގެ ވަކި ވިންގަކުން ބޭނުންވާ ގޮތްހެން، އާޒިމް ހުށަހެޅުމަކީ 'ރީލޯޑް' އަކަށް ވެސް ވެދާނެ، އާޒިމްގެ ބިލް މަޖިލީހަށް ބަލައި ގަތުމަކަކީ ވެސް ބަދަލުގެ ސިގުނަލެއް ނޫންތޯ؟" އެކަކު ތުހުމަތު ކުރި އެވެ.\nއެ ބިލް މަޖިލީހަށް ބަލައިގަތުމާ ދެކޮޅަށް ވޯޓު ދޭން ޕާލަމެންޓްރީ ގްރޫޕުން ނިންމުމަށް ރައީސް މައުމޫން ގެ ދަރިކަލުން ދިއްގަރު ދާއިރާގެ މެމްބަރު ފާރިސް މައުމޫން ހުށަހެޅުއްވި އެވެ. ނަމަވެސް މިދިއަ ބުރާސްފަތި ދުވަހު ބޭއްވި އެ ޕާޓީގެ ޕީޖީ ބައްދަލުވުމުގައި ވެސް އެކަމަށް ގޮތެއް ނުނިމުނެވެ. އެކަމަށް ގޮތެއް ނިންމަން ދެވަނަ ބައްދަލުވުމެއް ބޭއްވުމުން ބޭފުޅުން ވަޑައެއް ނުގަތެވެ. މާނައަކީ ރައީސް މައުމޫން ޕާޓީގެ ލީޑަޝިޕްގައި ތިބުމަށް ބޭނުންނުވާ ވިންގެން އޮތުމެވެ. – އޭގެ މާނައަކީ މައުމޫނަށް މަގާމް ގެއްލޭ އިސްލާހަށް ވޯޓު ދޭން އަދި ނިންމުމެއް ވެސް ނޫނެވެ. --\nރާގު އެކި ދިމާއިން ހުރީ އެކި ގޮތަށެވެ. ޕީޕީއެމްގެ ނައިބު ރައީސް އަދި ފޮނަދޫ ދާއިރާގެ މެންބަރު އަބްދުއް ރަހީމް އަބްދުﷲ ވިދާޅުވި ގޮތުގައި އެ އިސްލާހަށް ޕީޕީއެމްގެ އެއްވެސް މެމްބަރަކު ވޯޓެއް ދެއްވާނެ ކަމަކަށް އޭނާއަށް ފެނިވަޑައެއް ނުގަންނަވަ އެވެ. ވިދާޅުވި އެވެ: "ޕީޕީއެމްގެ ރައީސް މައުމޫނަށް ދެރައެއް، ނިކަމެތި ކަމެއް ލިބޭ ފަދަ އެއްވެސް ކަމެއް ޕާޓީގެ އެއްވެސް ގުނަވަނަކުން ނުކުރާނެ،"\nމި އިސްލާހުގެ މައްސަލާގައި ފުރަތަމަ ރިއެކްޓް ކުރެއްވި ބޭފުޅަކީ މާފަންނު ދެކުނު ދާއިރާގެ މެންބަރު އަބްދުﷲ ރިފާއ އެވެ. އޭނާ ވިދާޅުވި ގޮތުގައި އެ އިސްލާހު ފާސްވިޔަ ނުދެއްވާނެ އެވެ. އަދި އެ އިސްލާހު ފާހެއް ވެސް ނުވާނެ އެވެ.\nއާޒިމްގެ އިސްލާހަށް ބާރު ލިބޭގޮތަށް ފާޅުގައި މިހާތަނަށް ޕީޕީއެމުގެ ތެރެއިން ވާހަކަފުޅު ދައްކަވާފައި ވަނީ ތިމަރަފުށީ ދާއިރާގެ މެންބަރު މުހައްމަދު މުސްތޮފާ އެވެ. އޭނާ ވިދާޅުވި ގޮތުގައި "ޕީއެމް އަކީ ވަކި މީހެއްގެ [ރައީސް މައުމޫންގެ] މިލްކެއް ނޫނެ" ވެ.\nޕީީޕީއެމްގެ މިބާވަތުގެ ނިންމުންތަކުގައި ފަހަކަށް އައިސް އެންމެ ފުރަތަމަ ތާޅަފިލި ފުމެލައްވަނީ މުސްތޮފާ އެވެ. އޭނާ ވިދާޅުވާ ގޮތަށް އެ ކަންކަން ހުރީ މިހާތަނަށް ހިނގާފަ އެވެ. މިސާލަކަށް ބަލާނަމަ ނައިބު ރައީސްގެ މައްސަލަ ނެގިދާނެ އެވެ.\nމި ބިލުގެ ހަގީގަތް މުޅިން ސާފުވާން އަދި ވަގުތުކޮޅެއް ބޭނުންވެ އެވެ. ރައީސް ޔާމީން ކަމެއްގައި ފިޔަވަޅެއް އެޅުއްވުމުގެ ކުރިން ފެންނަނީ ވަރަށް ބޮޑަށް ސިޔާސީ ގޮތުން އެކި ދިމަ ދިމައިން ޓެސްޓް ކުރައްވާ މަންޒަރެވެ. ފަހަރުގައި މިއީ ހައްދަވާލައްވާ "އެސިޑް ޓެސްޓަ"ކަށް ވުމަކީ ވެސް ގާތް ކަމެކެވެ.\nސަބަބަކީ ރައީސް މައުމޫނަށް ޕާޓީގެ މަގާމު ގެއްލުމުން އެމަނިކުފާނަށް ގެއްލިގެންދާ އެއްޗަކަށް ވުރެ ބޮޑަށް ރައީސް ޔާމީނަށް ގެއްލިގެންދާނެ އެއްޗެއްސާ މެދު ސުވާލު އުފެއްދުމުގެ ފުރުސަތު ސިޔާސީ މައިދާނުގައި އަދި އޮތީމަ އެވެ. އެ ވިސްނުމަށް ބަލައިގެން ވަރުން އަޅުވާނަމަ މި މައްސަލަ މަޖިލީހުން ފާސްކޮށް ރައީސް މައުމޫނަކީ ޕީޕީއެމްގައި "ގޮނޑި މޭޒު" ނެތް ބޭފުޅަކަށް ހަދައިލުމަކީ ޕީޕީއެމްގެ ޕީޖީ ގްރޫޕުގެ މެންބަރުންނަށް ފިއްތައިލެވޭ "ނުބައި ބަޓަނަކަށް" ވެގެން ދިއުމަކީ ވަރަށް ގާތްކަމެކެވެ. އެނޫން ނަތީޖާއެއް ދައްކާނަމަ ސިޔާސީ މަސްރަހު ޓެސްޓްކޮށް ބަދަލު ގެނައުމުގައި ރައީސް ޔާމީންގެ ވިސްނުން މާ މޮޅީ އެވެ. އެމަނިކުފާނު ވިސްނަން ފައްޓަަވަނީ އެހެން މީހުންގެ ވިސްނުން ނިމޭ ހިސާބުންނެވެ.


Ras Online - ރާއްޖޭގައި މިނިމަމް ވޭޖުވެސް ބޮޑު ބޮލުގަރިހުމަކަށް!\nރާއްޖޭގައި މިނިމަމް ވޭޖުވެސް ބޮޑު ބޮލުގަރިހުމަކަށް!\nމިދުހަތު އާދަމް 13 އޮކްޓޯބަރު 2021 - 11:29\nސިވިލް ސާވިސްގެ ގިނަ މުވައްޒަފުން ވަޒީފާ އަދާކުރާ އޮފީސްތައް ހިގަމުންދާ ވެލާނާ ބިލްޑިންގ (ފޮޓޯ- ޝާހް/ ރަސް)\nމި ރާއްޖޭގައި މިފަހަކަށް އައިސް ރައްޔިތުންނާއި ގުޅުންހުރި ނުވަތަ ގައުމާއި ރައްޔިތުންގެ ތަރައްގީއާއި ގުޅުންހުރި ހުރިހާ ކަމެއް ވެސް މި ހިނގަނީ ނުވަތަ ރޭވިގެން ކުރެވެނީ ސިޔާސީ މުހުތާދެއް، ބޭނުމެއް އޭގެ ތެރެއަށް ވަދެގެންނެވެ. މިކިޔާ ޒަމާނީ ޑިމޮކްރެސީ މިރާއްޖެއަށް އައި ފަހުން ރައްޔިތުންނަށް ޚިދުމަތެއް ދިނަސް ގައުމުގެ ތަރައްގީއަށް، ކުރިއެރުމަށް ކަމެއް ކުރިއަސް އެކަމެއް ގުޅިފައި މިއޮންނަނީ ކޮންމެވެސް ސިޔާސީ ބޭފުޅެއްގެ ސިޔާސީ ވަޢުދަކާއެވެ. ފަސް އަހަރުން އެއްއަހަރު އޮންނަނީ ރައީސުލްޖުމްހޫރިއްޔާ ކަމަށް އަންނަން ބޭނުންވާ މީހެއްގެ ވަޢުދުތަކެވެ. އޭގެ ދޮޅު އަހަރެއް ފަހުން ރައްޔިތުންގެ މަޖިލީހުގެ އިންތިޚާބުގައި ދާއިރާގެ ގޮނޑި ހޯދަން އަންނަ މީހާގެ ވަޢުދު ތަކެވެ.\nގައުމުގެ ހުރިހާ ކަމެއް މިހާރު ހިނގަނީ މިމަގުންނެވެ. ގައުމުގެ ވެރިކަމަށް އަންނަން ބޭނުންވާ މީހާއާއި އެމީހާ ނިސްބަތްވާ ޕާޓީން ވެރިކަން ހޯދަން ރައްޔިތުންނަށް ވިއްކާ އެއްޗަކީ ވަޢުދެވެ. ކަރުދާހުގައި ލިޔެގެންނާއި އަރާ ރަށެއްގެ ބާރުގަދަ ބަޔަކު ބުނެގެންނާއި ތިމާގެ ވާދަވެރިޔާއަށްވުރެ ބޮޑެތި މޮޅު ވަޢުދުތައް ވެގެން ރައްޔިތުންގެ ތާއީދު ހޯދާން ވެގެންނެވެ. ބައި މިލިއަން ވެސް ހަމަނުވާ އާބާދީ ބެހިފައިވާ ކުދިކުދި ރަށްތަކަށް އަރައި އާބާދީގައި ހާހެއްވެސް ހަމަނުވާ ރަށްތަކުގައި ބިޔަ ސްކޫލްތަކާއި ބޮޑެތި އިސްލާމީ މަރުކަޒު ތަކާއި ބޮޑެތި ހޮސްޕިޓާތަކާއި މުޅި ރަށްވަށައި ބަނދަރު ހަދައި މުޅި ރަށުގައި ތާރުއަޅައިގެން މަގުހަދައިދޭން، މިއިން ކޮންމެ އިންތިޚާބެއްގައި މިދެންނެވި ފަރާތްތަކުން ވަޢުދުވެއެވެ. ނުވިތާކަށް ޖެހިގެން ހުންނަ ހުރިހާ ރަށްތައް ގުޅާލުމަށް ބޮޑެތި ކޯޒްވޭތަކާއި ބްރިޖްތައް އެޅުމާއި ކޭބަލް ކާރު އެޅުމާއި ރައްޔިތުންގެ ޖީބުތައް ޕައުންޑުން ފުރައިދިނުމަށާއި މާލެ އަތޮޅުގެ ރިސޯޓެއްގައި މަސައްކަތްކުރާ މީހާ ގދ. ވާދޫގައި ހުންނަ އޭނާގެ އަނބިމީހާ ކައިރިއަށް "ނައިޓަށް" ރޭކުރާން އާދެވޭ ގޮތަށް ހެދުމަށާއި ބަނޑުގައި އޮންނަ ދަރިފުޅު އުފަންވާއިރަށް ހަދިޔާފޮށި ދިނުމަށާއި މުސްކުޅި މައިންބަފައިން ދަރީންނަށް ބަލަން ނުޖެހޭވަރަށް އެމީހުންނަށް އިނާޔަތް ދިނުމާއި، މިހެންގޮސް ރަންއިލޮށިން ރައްޔިތުންނަށް ކަދުރުކާންދޭން ވެސް ވަޢުދުވަނީއެވެ.\nމިދަންނަވާލެވުނީ އަދި މިދެންނެވި ފަރާތްތަކުން ރައްޔިތުންނަށް ވާ ވަޢުދުތަކުގެ ތެރެއިން މަދު މިންވަރެކެވެ. މިދެންނެވި ސިޔާސީ ފަރާތްތަކުން މަގާމާއި ގޮނޑި ހޯދަން ވެފައިވާ ވަޢުދުތައް ފޮތެއްގައި ލިޔެ އެއްކޮށްފިއްޔާ ރަނގަޅު 200 ޞަފުހާގެ ފޮތެއް ފުރި ބަނޑޭރި ގަނޑުގައި ލިއުނަސް އެ ވައުދުތައް ލިޔެ ނުނިމޭނެކަން ޔަގީނެވެ. މިހުރިހާ ވަޢުދުތައް ވަމުންދާއިރު އެކަން ކުރާނެ ގޮތެއް، އެކަން ކުރާން ފައިސާ ހޯދާނެ ގޮތެއް، އެކަން ކޮށްގެން ރައްޔިތުންނާއި ރަށަށާއި ގައުމަށް ވާނެ މޮޅެއް ކުރާނެ ފައިދާއެއް އޮތްތޯވެސް ބަލާ ދިރާސާއެއް ކޮށްފައެއް ނޯވެއެވެ. އެވާހަކަ ނުވެސް ދައްކައެވެ. އެސުވާލު ކުރާނެ މީހަކުވެސް ނޫޅެއެވެ. މިދެންނެވި ފަރާތްތަކުން ގިނަ ވަޢުދުތައް ވަނީ ރައްޔިތުންގެ ތާއީދު ހޯދައިގެން މަގާމަށް އައުމަށެވެ.\nމިކަމުގެ ކުޑަކުޑަ މިސާލެއް ދަންނަވައިލިޔަ ދެއްވާށެވެ. ރިސޯޓުތަކުގައި މަސައްކަތްކުރާ މުވައްޒަފުން ނައިޓަށް ދެވޭގޮތަށް ހަމަޖައްސައި ދިނުމަކީ މީގެ ހަމަ ރަނގަޅު މިސާލެކެވެ. ރިސޯޓް ބޯއީސްގެ މުސާރަ 10 ހާސް ރުފިޔާއަށްވުރެ ކުޑަ ނުވާނެހެން މިނިމަމް ވޭޖު ކަނޑައެޅުމާއި އެމުވައްޒަފުންނަށް ނައިޓަށް ދެވޭ ގޮތަށް ގާނޫނުތަކާއި އުސޫލުތައް ކަނޑައަޅާނެ ކަމަށް ވައުދުގެ އެވާހަކަ އެންމެ ގިނައިން ދެއްކި މެންބަރު އެވަނީ ރިސޯޓް ބޯއީސްއަށް ނައިޓަށް ދެވޭގޮތަށް ގާނޫނުގައި އެވާހަކަ ހަމަ ރީތިކޮށް ލިއެދީފައެވެ. ގާނޫނުގައި އެއެޮތީ އޭނާ ހަމަ ވަޢުދުވި ގޮތަށް، އަނބިދަރީން ކައިރީގައި ރޭކުރަން ކޮންމެ ރެއަކު ދެވޭ ގޮތަށް ކަނޑައަޅާ ލިއެފައެވެ. ރިސޯޓުތަކުން އެކަން ކުރުމާއި ނުކުރުމަކީ އޭނާ ކުރާނެ ކަމެއް ނޫންތާއެވެ. އޭނާ ވީ ވަޢުދު އެއޮތީ އަކުރެއް، ފިއްޔެއް ވެސް ތަފާތެއް ނުކޮށް ހަމަ ވަޢުދު ވީ ގޮތަށް ލިޔެ ފުރިހަމަ ކޮށްފައެވެ. އެހެންވީމާ މިވާހަކަ މިހާހިސާބުން ބާއްވާފައި އަޅުގަނޑު މިއަދު ދައްކާން މިއުޅޭ ވާހަކައަށް ޖެހިލާނަމެވެ.\nރާއްޖޭގައި މިނިމަމް ވޭޖުގެ ވާހަކަ ދެކެވޭތާ ދުވަސްކޮޅެއް ވެއްޖެއެވެ. މިކަން ވެސް ކުރާން މިއުޅެނީ ކުރީން ދެންނެވިފަދަ ވަޢުދެއްގެ މައްޗަށް ބިނާކޮށެވެ. އެވަޢުދު ފުއްދާން ބުނި ދުވަސް ފާއިތުވެ ގޮސް އާންމުން އޮބި ނޯންނަވަރަށް ފާޑުކިޔާން ފެށުމުން ގާނޫނުގައި ބުނާ ގޮތަށް އެކަމަށް އެކުލަވާލި ބޯޑުން އެވަނީ ގާނޫނުގައި ބުނާ ގޮތަށް ވަޒީރަށް އެކަންކުރާނެ ގޮތުގެ ލަފައެއް އަރުވާފައެވެ. މިހާރު ބޯޅަ އެއޮތީ ވަޒީރުގެ ވުޒާރާގައެވެ. ވުޒާރާއިން އެންމެ ފަހުން ބުނީ ބޯޑުން ވަޒީރަށް ދެއްވި މަޝްވަރާއާއިމެދު ދިރާސާކޮށް ގޮތެއް ނިންމާނެ ކަމަށެވެ.\nރަނގަޅު ވާހަކައެކެވެ. މިވެރިކަން ފެށުމާއެކު ދިމާވީ ވަރަށްވެސް ދެރަ ގޮތެކެވެ. މުޅި ދުނިޔޭގައި ބޮޑު ރޯގާ ބަލިމަޑުކަމެއް ފެށި ދުނިޔޭގެ ހުރިހާ ގައުމުތަކެއް ބަންދު ކުރާން ޖެހުމާއި މިޢާލަމީ ވަބާގެ ސަބަބުން މުޅި ގައުމުގެ އިގުތިޞާދު ހުއްޓުނީއެވެ. މީގެސަބަބުން ސަރުކާރު ހިންގުމުގެ ކަންކަމުގައި މުޅި ފޯކަސް މި ބައްޔާއި ދިމާއަށް އަނބުރާންޖެހި ގައުމުގެ ބަޖެޓުން ވެސް ކުރިން ބަޖެޓު ކުރެވިފައި ނެތް ކަންތައްތަކަކަށް ބޮޑެތި ހޭދަތަކެއް ކުރާން ޖެހުނީއެވެ.\nއެހެންވީމާ ވޭތުވެދިޔަ ދެއަހަރެއްހާ ދުވަހު މުޅި ސަރުކާރުގެ ފޯކަސް ބަހައްޓާން މިޖެހުނީ މިދެންނެވި ބަލިމަޑުކަމުން އަރައިގަތުމަށް މަސައްކަތް ކުރުމަށެވެ. ނަމަވެސް ސިޔާސީ ގޮތުން ކުރަމުން ގެންދިޔަ ކަންކަމުގައި މާބޮޑު ބަދަލެއް ނުފެނި މިދެންނެވި ބަލިމަޑުކަމުގެ ތެރެއިން ބަޔަކު ނާޖާއިޒު ފައިދާތަކެއް ނަގައި ކޮރަޕްޝަނާއި ވައްކަމާއި ސިޔާސީ ޚަރަދުތައް ހިންގުމުގައި މަޑުޖެހުމެއް އަންނަތަން ނުފެނުނީމާ ބަލިމަޑުކަމުގެ ބަހަނާގައި ކަންކަން ނުކުރެވޭނެ ކަމަށް ބުނާ ބުނުން ރައްޔިތުންނަށް ގަބޫލުކުރާން ވެސް ދަތިވީއެވެ. އެހެންވީމާ ކުރީންވެސް ދެންނެވި ފަދައިން މި ސަރުކާރަށް ވެސް ރައީސުލްޖުމްހޫރިއްޔާގެ ވަޢުދުތަކާއި އެޖެންޑާ އޮނަވިހީގެ ވަޢުތައް މަޑުނުޖައްސައި ފުއްދާން މަޖުބޫރުވީއެވެ.\nއެގޮތުން މިދެންނެވި މިނިމަމް ވޭޖު ނުވަތަ އެންމެ ކުޑަމިނުން ދެވޭނެ އުޖޫރަ ވެސް ކަނޑައަޅާން ބުނި ތާރީޚުން ކައްސާލައިގެން ގޮސް ވަޒީރު ދެއްވި ތާރީޚު ތަކުގައި ވެސް އެކަން ނުކުރެވި ދިއުމަކީ ކޯވިޑްގެ ބަލިމަޑުކަމުގެ އިގުތިޞާދީ އަޑިގަނޑުގެ ސަބަބުން ކުރަން އުނދަގޫ ކަމެއް ކަމުގައި ވިދާޅުވެ ވަޒީރު ދައްކަވާ ބަހަނާ އާންމު ރައްޔިތުންނަށް، ސިވިލް ސާވިސް މުވައްޒަފުންނަށް، ރިސޯޓް ބޯއީސްއަށް ގަބޫލުކުރަން ދަތިވީއެވެ.\nހަގީގަތުގައި ވެސް މިނިމަމް ވޭޖު ފަދަ މުޅި ރައްޔިތުންނާއި ގުޅޭ ބޮޑު ކަމެއް ނިންމާއިރު ގައުމަށް ކުރިމަތިވެފައިވާ ނުވަތަ ދުނިޔެއަށް ކުރިމަތިވެފައިވާ ކާރިސާއަކާއި އަޅާކިޔައިގެން އެކަން ކޮށްފިނަމަ އޭގެ ނަތީޖާ މާ ރަނގަޅުވެދާނެ ކަމަކަށް ގަބޫލެއް ނުކުރެވެއެވެ. މިފަދަ މުހިންމު ކަމެއް ކުރާންވާނީ ދުރުމުސްތަގުބަލަށް އެކަމުގެ ފައިދާއާއި މަންފާ ވީހާވެސް ބޮޑު އާބާދީއަކަށާއި ވިޔަފާރި ތަކަށް ވެސް ކުރާނެ ފަދަ ގޮތަކަށެވެ. ވަކި ބަޔަކަށް މިނިމަމް ވޭޖް ވަކިވަރަކަށް ދޭން ވަޢުދުވެފައި އޮވެގެން އެމީހުންނަށް ވަކިވަރެއް ހަމަޖައްސާފައި އެހެން ކެޓަގަރީތަކަށް އެހެން ގޮތަކަށް މިނިމަމް ވޭޖު ހަދަން ހިސާބު ޖަހާ އުސޫލުން ގައުމުގެ އެކި ވިޔަފާރި ތަކަށާއި އެކި ޚިދުމަތްތަކަށް ބަލައިގެން ކޮންމެ ބަޔަކަށް ވަކި މިނިމަމް ވޭޖެއް ކަނޑައަޅާ އުސޫލުން މިނިމަމް ވޭޖު ކަނޑައަޅައިފިނަމަ ދުނިޔޭގައި އޮތް އެންމެ ވާނުވާ ނޭނގޭ އެންމެ ހިސާބުޖަހަން އުނދަގޫ މިނިމަމް ވޭޖަށް ރާއްޖޭގެ މިނިމަމް ވޭޖު ވެގެން ހިނގައިދާނެ ކަމުގެ ބިރު އެބައޮތެވެ. އެހެން ވިއްޔާ ރާއްޖޭގެ މިނިމަމް ވޭޖު ވެގެންދާނީ އެތަންފީޒުކުރާ ފަރާތްތަކަށް ވެސް ބޮޑު ބޮލުގަ ރިހުމަކަށްކަން ޔަގީނެވެ.\nމިނިމަމް ވޭޖު ބޯޑުން މިނިމަމް ވޭޖާ ބެހޭ ގޮތުން ވަޒީރަށް މިހާރު އަރުވާފައިވާ ލަފަޔާ ބެހޭގޮތުން ޚިޔާލު ފާޅު ކުރެއްވި ޑރ. ހަސަން ހަމީދު ވެސް ވިދާޅުވެފައި ވަނީ މިހާރު ބޯޑުން ފާސްކޮށް ވަޒީރަށް ލަފާ އަރުވާފައިވާ މިނިމަމް ވޭޖު އެގޮތަށް ފާސްކޮށްފިނަމަ ރާއްޖޭގެ މިނިމަމް ވޭޖު ވެގެންދާނީ ދުނިޔޭގައި ވެސް އެންމެ އޮޅުންބޮޅުން ބޮޑު މިނިމަމް ވޭޖަށް ކަމަށެވެ. ގައުމީ ޔުނިވަސިޓީގައި އިސް މަގާމުތައް ފުރުއްވާ ތަޖުރިބާކާރު ޕްރޮފެސަރ ހަސަން ހަމީދު ވިދާޅުވާ ގޮތުގައި ސިވިލް ސާވިސްއަށާއި ތަފާތު ވިޔަފާރި ތަކަށާއި އެކި ޚިދުމަތްތަކަށް ވަކިވަކިން މިނިމަމް ވޭޖް ކަނޑައަޅައިގެން ނުވަތަ ވިޔަފާރީގެ އެކި ކެޓެގަރީތަކަށް ވަކިވަކިން މިނިމަމް ވޭޖް ކަނޑައިގެން މިނިމަމް ވޭޖް ދިނުމަކީ ދުނިޔޭގެ ގައުމުތަކުގައި އެކަންކޮށް އުޅޭ ގޮތެއް ނޫނެވެ. ހަސަން ވިދާޅުވާ ގޮތުގައި ދުނިޔޭގެ ގައުމުތަކުން މިނިމަމް ވޭޖު ކަނޑައަޅާފައި ހުންނަނީ މަސައްކަތް ކުރާ ގަޑިއަކަށް ދޭނެ ވަރު ކަނޑައަޅައިގެން އުމުރުފުރައަށް ބަލައިގެން މިނިމަމް ވޭޖު ދޭ ގޮތަށެވެ. މިގޮތަށް ކަނޑައަޅާއިރު ވެސް މިނިމަމް ވޭޖު ދިނުމުގައި އެންމެ ކުޑަކޮށް ދެނީ ޒުވާން އުމުރުފުރައިގެ މުވައްޒަފުންނަށެވެ.\nމީގެ މިސާލެއްގެ ގޮތުގައި ދުނިޔޭގެ ބޮޑެތި ބައެއް ގައުމުތަކުން އޭނާ ވަނީ މިސާލުވެސް ނަންގަވާފައެވެ. އެގޮތުން އެއް މިސާލަކީ އިނގިރޭސި ވިލާތުގައި އެކަން ކޮށްފައިވާ ގޮތެވެ. ރާއްޖެއިން ވަރަށް ގިނަ ކަންކަމުގައި ނަމޫނާ ނަގަމުން ގެންދާ އިނގިރޭސި ވިލާތުގައި އެންމެ ފަހުން މިނިމަމް ވޭޖު ކަނޑައަޅާފައިވާ ގޮތަށް ބަލާއިރު އުމުރުން 23 އަހަރުން މައްޗަށް މަސައްކަތް ކުރާ ގަޑިއަކަށް ދެވޭނެ އެންމެ ކުޑަ މުސާރައަކަށް ކަނޑައަޅާފައި ވަނީ 8.91 ޕައުންޑެވެ. 21 އަހަރާ 22 އަހަރުގެ އާބާދީއަށް އެންމެ ކުޑަ އުޖޫރައިގެ ގޮތުގައި ދެވޭނީ 8.36 ޕައުންޑެވެ. 18 އަހަރާއި 20 އަހަރުގެ ޒުވާން އާބާދީއަށް މިނިމަމް ވޭޖުގެ ގޮތުގައި ގަޑިއަކަށް ޖެހެނީ 6.56 ޕައުންޑެވެ. އުމުރުން 18 އަހަރުން ދަށަށް އެންމެ ކުޑަ އުޖޫރައިގެ ގޮތުގައި ގަޑިއިރަކަށް ދެވޭނީ 4.62 ޕައުންޑެވެ. އަދި އެޕެރެންޓިސް ނުވަތަ ވަޒީފާގެ ތަންރީން ހޯދާ ކުދިންނަށް މިނިމަމް ވޭޖުގެ ގޮތުގައި ކަނޑައަޅާފައިވަނީ ގަޑިއަކަށް 4.30 ޕައުންޑެވެ.\nIf approved as proposed the Maldives Minimum Wage will be one of the most complicated in the world with different values for the public sector & for various categories of businesses. In almost all countries, the wages are mainly in terms of the hour worked with youth paid lower. pic.twitter.com/nQP0cf3LP4\n— Hassan Hameed (@hsn_hameed) October 11, 2021\nނަމަވެސް ރާއްޖޭގެ މިނިމަމް ވޭޖު ކަނޑައެޅުމުގައި ބޮޑަށް ބުރަވެފައި ވަނީ އެކި ދާއިރާތަކަށް ތަފާތުކޮށް އެންމެ ދަށްވެގެން ދެވޭނެ މުސާރަ ކަނޑައަޅާ އުސޫލަށެވެ. އެގޮތުން މިދެންނެވި މިނިމަމް ވޭޖު ކަނޑައެޅުމުގައި މިނިމަމް ވޭޖު ބޯޑުން ވިސްނުން ބަހައްޓާފައިވަނީ ވިޔަފާރި ނުވަތަ ޚިދުމަތުގެ ކުޑަ ބޮޑުމިނަށެވެ. ސިވިލް ސާވިސް ދާއިރާއަށް ވަކި މިންވަރެއް، ކުދި ވިޔަފާރި ތަކަށް ވަކި އަދަދެއް އަދި މެދުފަންތީގެ ވިޔަފާރިތަކަށާއި ބޮޑެތި ވިޔަފާރިތަކުގައި އެންމެ ކުޑަމިނުން ދޭނެ އުޖޫރަ ތަފާތު ވާގޮތަށެވެ. އެހެންވީމާ ރާއްޖޭގައި މިނިމަމް ވޭޖް ކަނޑައަޅާފައި މިވަނީ ގައުމުގައި ހިންގާ ވިޔަފާރިތަކަށް ބަލައިގެން މިނިމަމް ވޭޖު ދޭ ގޮތަށެވެ. އެބުނާ ކުޑަ ވިޔަފާރިީގައި މަސައްކަތް ކުރާ މުވައްޒަފަށް ކުޑަ އުޖޫރައެވެ. ބޮޑު ކުންފުނީގައި މަސައްކަތްކުރާ މުވައްޒަފަށް ބޮޑު އުޖޫރައެވެ.\nނޭނގި ނަމަވެސް ނުވަތަ އެނގިގެން ނަމަވެސް އެންމެ ކުޑަމިނުން ދެވޭނެ މުސާރަ ކަނޑައެޅުމުގައި ވެސް މިއޮތީ ބޮޑު ތަފާތު ތަކެއް ގެންގުޅެވިފައެވެ. އެންމެންނަށް ހަމަހަމަ އުސޫލަކުން ކުރަން ޖެހޭ ކަމެއްގައި މިއޮތީ މިންތީގެ ތަފާތާއި ގިންތީގެ ތަފާތު ވެސް އައިސް ބޮޑު މަސްހުނި ގަނޑަކަށް ވެފައެވެ. ވަޒީފާ ހޯދަން އުޅޭ މީހާއަށްވެސް ވާނުވާ އޮޅޭ ހިސާބުގައެވެ. އަދި ހިސާބު ޖަހާމީހާއަށް ވެސް އޮޅޭ ނުވަތަ އޮޅުވައި ލެވޭ ގޮތަށެވެ. މިކަން ވެސް ބޮޑު ބޮލުގަރިހުމަކަށް ނުވާ ގޮތަށް، އޮޅުންބޮޅުން ނާރާ ގޮތަށް، ޑރ. ހަސަން ހަމީދު ވިދާޅުވާ ފަދައިން، ދުނިޔޭގެ ތަހުޒީބު ގައުުތަކުގައި ކަން ކުރާގޮތަށް ކޮށްލިނަމަ، ތިމަންނާމެން އެކަން ކުރީ މިވެނި ގޮތަކަށޭވެސް ބުނެވެން އޮންނާނެތާއެވެ. މިފަދަ ކަންކަމަކީ ސިޔާސީ ވަޢުދެއްގެ މައްޗަށް ބިނާކޮށް ވަކި ބަޔަކަށް ބޮޑުކޮށް، ފައިދާވާ ގޮތަށް ކުރަން އުޅެގެން ރަނގަޅުވާނެ ކަންކަމެއް ނޫނެވެ. އަދި އެއީ ދެމެހެއްޓެނިވި ގޮތެއްގައި އެންމެންނަށް ހަމަކަމާއެކު ފައިދާ ލިބިގެންދާނެ ގޮތެއްވެސް ނުމެނޫންމެއެވެ.


އެންވަޔަރަންމަންޓަލް ޕްރޮޓެކްޝަން އެޖެންސީ 2008 ޑިސެމްބަރ 18 ވަނަ ދުވަހު އުފައްދަވާފައިވަނީ މިނިސްޓްރީ އޮފް އެންވަޔަރަންމަންޓް އާއި ގުޅިފައިވާ އަމިއްލަ ހައިސިއްޔަތެއް ލިބިގެން، ގަވަރނިންގ ބޯޑެއްގެ ލަފާގެ ދަށުން ހިންގާ ރެގިއުލޭޓަރި އިދާރާއެއްގެ ގޮތުގައެވެ. މިގޮތުން އަލަށް އެކުލަވާލެވުނު ބޯޑަށް އައްޔަން ކުރައްވާފައިވާ މެމްބަރުންނަކީ:\n1. ޑރ. ޢަބްދުﷲ ނަޞީރު، މިނިސްޓްރީ އޮފް އެންވަޔަރަންމަންޓްގެ ފަރާތުން\n2. ޑރ. ޝަޒްލާ މުޙައްމަދު، ތިމާވެށީގެ ދާއިރާއިން – ރިސަރޗް އެންޑް ޑިވެލޮޕްމަންޓް\n3. ޑރ. އާމިނަތު ޝާފިޢާ، އެގްރިކަލްޗަރގެ ދާއިރާއިން\n4. އަލްފާޟިލާ ޢާއިޝަތު ހުދާ އަޙްމަދު، ތިމާވެށީގެ ދާއިރާއިން (ޕްރައިވެޓް ސެކްޓަރ)\n5. އަލްއުސްތާޛު ޙުސައިން ސިރާޖް، ޤާނޫނީ ދާއިރާއިން\n6. އަލްފާޟިލާ ފާޠިމަތު ޝާހީން، ނޭޝަނަލް ޕްލޭނިންގ ދާއިރާއިން\n7. އަލްފާޟިލާ ޝާހީނާ ޢަލީ، ތިމާވެށީގެ ދާއިރާއިން (ޕްރައިވެޓް ސެކްޓަރ)\nގަވަރިނިންގ ބޯޑު މައިގަނޑު މަސްއޫލިއްޔަތަކީ މި އެޖެންސީއަށް ތިމާވެށި ރައްކާތެރިކޮށް ދެމެހެއްޓުމަށްޓަކައި ކުރެވެމުންދާ މަސައްކަތްތަކުގައި ލަފާ ދިނުމެވެ.


majilis inthihaabu: baa atholhu gai vote lumuge hahgu libifaiva 10,334 meehun\nމަޖިލިސް އިންތިޚާބު: ބ.އަތޮޅުގައި ވޯޓު ލުމުގެ ހައްޤު ލިބިފައިވާ 10334 މީހުން\nއަޙްސަން އަޙްމަދު | 10 ފެބުރުއަރީ 2019\nމިއަހަރުގެ އޭޕްރިލް މަހު ބާއްވަން ހަމަޖެހިފައިވާ ރައްޔިތުންގެ މަޖިލީހުގެ އިންތިޚާބުގައި ބ.އަތޮޅުން ވޯޓު ލުމުގެ ހައްޤު ލިބިފައި ވަނީ ޖުމުލަ 10334 މީހުންނަށް ކަމަށް އިލެކްޝަންސް ކޮމިޝަނުން ހާމަކުރި ލިސްޓުން ދައްކައިފިއެވެ.\nބ.އަތޮޅުގައި ތިން ދާއިރާ އޮންނައިރު އޭދަފުށި ދާއިރާ ގައި ވޯޓް ލުމުގެ ހައްޤު ލިބިފައިވާ 3882 މީހުންތިބިއިރު ތުޅާދޫ ދާއިރާގައި 3223 މީހުން އަދި ކެންދޫ ދާއިރާގައި 3229 މީހުންނަށް ވޯޓު ލުމުގެ ހައްޤު ލިބިފައިވެއެވެ.\nތުޅާދޫ ދާއިރާގައި ތުޅާދޫގައި 2192 މީހުން ، ގޮއިދޫގައި 588 މީހުން ފެހެންދޫގައި 203 މީހުން އަދި ފުޅަދޫ ގައި 240 މީހުންނަށް ވޯޓު ލުމުގެ ހައްޤު ލިބިފައިވެއެވެ.\nއޭދަފުށި ދާއިރާގައި އޭދަފުށީގައި 2436 މީހުންނަށް ވޯޓު ލުމުގެ ހައްޤު ލިބިފައިވެއެވެ. ހިތާދޫގައި 974 މީހުންނަށް ވޯޓު ލުމުގެ ހައްޤު ލިބިފައި ވާއިރު މާޅޮހުގައި 472 މީހުންނަށް ވޯޓު ލުމުގެ ހައްޤު ލިބިފައިވެއެވެ.\nކެންދޫ ދާއިރާގައި ކެންދޫގައި 889 މީހުން، ދަރަވަންދޫގައި 829 މީހުން، ކުޑަރިކިލު ގައި 440 މީހުން، ކަމަދޫގައި 352 މީހުން ، ކިހާދޫގައި 326 މީހުން އަދި ދޮންފަނުގައި 393 މީހުންނަށް ވޯޓު ލުމުގެ ހައްޤު ލިބިފައިވެއެވެ.\nމަޖިލީހުގެ އިންތިޚާބުގައި ވޯޓު ލުމުގެ ހައްގު 264،589 މީހުންނަށް ލިބިފައިވެ އެވެ. މަޖިލީހުގެ 87 ދާއިރާއަކަށް މެމްބަރުން އިންތިޚާބު ކުރާނެ އެވެ.


Raajjeyge Mashooru Restaurant Akun France Ge Ufehdhunthah Boycott Koffi - Vaguthu\nރާއްޖޭގެ މަޝްހޫރު ރެސްޓޯރަންޓަކުން ފްރާންސްގެ އުފެއްދުންތައް ބޮއިކޮޓްކޮށްފި\nރާއްޖޭގެ މަޝްހޫރު ރެސްޓޯރެންޓަކުން ފްރާންސްގެ އުފެއްދުންތައް ބޮއިކޮޓްކޮށްފިއެވެ.\nފްރާންސްގެ އުފެއްދުންތައް ބޮއިކޮޓް ކޮށްފައި ވަނީ މާލޭގައި ހުންނަ ސްޓީކް އެންޑް ކޮފީ ބާ އިންނެވެ.\nއެ ރެސްޓޯރެންޓުގެ ފޭސްބުކް ޕޭޖުގައި ކުރި ޕޯސްޓެއްގައި ބުނީ އިސްލާމް ދީނާ ގުޅޭ ގޮތުން އެ ގައުމުގެ ރައީސް މެކްރޯން ދެއްކެވި ވާހަކަތަކަށް މާފު ނުކުރައްވަނީސް ފްރާންސުގައި އުފައްދާ އެއްވެސް އިންގްރީޑިއެންޓެއް އެ ރެސްޓޯރެންޓުން ބޭނުން ނުކުރާނެ ކަމަށެވެ.\nފްރާންސުގެ އުފެއްދުންތައް ބޮއިކޮޓް ކުރަމުންދަނީ އެ ގައުމުގެ ރައީސް މެކްރޯން އިސްލާމް ދީނާ މެދު މީހުންގެ މެދުގައި ނަފްރަތު އުފެދޭ ގޮތަށް ވާހަކަ ދައްކަވާތީއެވެ. އަދި އޭނާ ވިދާލުވީ ކީރިތި ރަސޫލާއަށް ފުރައްސާރަ ކުރުމަކީ ޚިޔާލު ފާޅުކުރުމުގެ މިނިވަންކަން ކަމަށެވެ. އޭނާގެ ވާހަކަތައް މިފަދަ ގޮތަކަށް ހުރުމާއި ގުޅިގެން މުސްލިމް ގައުމުތަކުން ވަނީ އެ ގައުމއި ދެކޮޅަށް ދަތިކުރުމުގެ ފިޔަވަޅުތައް އަޅައި އޭނާގެ ވާހަކަތައް ކުށްވެރިކޮށްފައެވެ.\nފްރާންސުގެ ނޫހަކުން ވަނީ ދާދި ފަހުން ކީރިތި ރަސޫލާގެ ކާޓޫނެއް ޝާއިއުކޮށްފައެވެ. މީގެ ކުރިންވެސް އެ ނޫހުން ރަސޫލާގެ ކާޓޫނެއް ޝާއިއު ކޮށްގެން އިސްލާމީ ގައުމުތަކުން ކަންބޮޑުވުން ފާޅުކޮށްފައިވެއެވެ. އަދި އޭރު ވެސް އެ ގައުމާ ދެކޮޅަށް ދުނިޔޭގެ މުސްލިމް ގައުމުތަކުން މުޒާހަރާކޮށް އެކަމާ ދެކޮޅު ހެދުމުގެ ގޮތުން އަޑު އުފުލާފައި ވެއެވެ.\nފްރާންސާއި ދެކޮޅަށް އެންމެ ބޮޑަށް އަޑު އުފުލާ އެއް ގައުމަކީ ތުރުކީއެވެ. އެ ގައުމުގެ ރައީސް ރަޖަބް ތައްޔިބު އުރުދުޣާން ވަނީ ފްރާންސުގެ ރައީސްގެ ސިކުނޑި ހަމަޖެހޭތޯވެސް ސުވާލު ކޮށްފައެވެ. އަދި މެކްރޯން ސިކުނޑިއަށް ފަރުވާ ހޯއްދެވުމަށްވެސް އުރުދުޢާން ވިދާޅުވިއެވެ.\nބަރާބަރު..ﷲ ތިބާގެ ވިޔަފާރީގައި ބަރަކާތް ލައްވާށި..އާމީން.\nއޮކްޓޯބަރ 27, 2020 11:46\nމަވެސް ފު ރާންސްގެ އުފެއްދުންބެނުންނުކު ރަނަ އެ ރަސުހުޓާ\nއޮކްޓޯބަރ 27, 2020 11:51\nހެޔޮރަހްމަތް ލައްވަވާށި. އާމީން. ފްރާންސްގެ އުފެއްދުން ބޭނުން ކުރުން ހުއްޓާލައިފިން.\nއޮކްޓޯބަރ 27, 2020 11:52\nމާލެ ދެވުނުހާ އަވަހަކަށް ތިޔަ ރެސްޓޯރެންޓަށް މީލަކަށް ދާންއެބަ ވިސްނަން\nއޮކްޓޯބަރ 27, 2020 11:57\nތި ވިޔަފާރީގައި ބަރަކާތް ލައްވާށި. އާމީން.\nލެކިއުޓް ފިހާރައކީ ފްރާންސް ގެ ސެންޓް ވިއްކާ ފިހާރައެއް ކަމަށް އަޑު އިވިފައިވޭ. ލެކިއުޓް އަދި އެހެންތަން ތަނުންވެސް ފްރާންސް ޕްރޮޑަކްޓް ތައް ބޮއިކޮޓް ކުރަންވީ. ބޮއިކޮޓް ނުކުރަނީ ނަމަ އެފަދަ ފިހާރަތަކުން ވިޔަފާރި ނުކުރަންވީ.\nކުވައިތުގެ 10 ޖަމްޢިއްޔާ އަކުންވެސް ބޮއިކޮޓް ކޮށްފައި. ފްރާންސްގެ ޕްރޮޑަކްޓް ތައް ނުލައިވެސް ދިރިއުޅެވިދާނެ.\nމިހާރު އެންމެ ހިނގާ # އަކީ: Boycott_French_Products#\nއެންމެން މި # ބޭނުންކުރަންވީ\nއޮކްޓޯބަރ 27, 2020 12:20\nތިކުރި ހިތްވަރަށް ސާބަސް...\nއޮކްޓޯބަރ 27, 2020 12:36\nފުރާންސް އިން ގިނަ ޕާރފިއުމްތަށް ހަދަނީ. އެވެސް ބޭނުން ނުކުރޭ... ފުރާންސްގަ މުސްލިމުން ވެސް މަދެއްނޫން...\nއައްސަރިބަހާ ސާބަސް ރެސްޓޯރެންޓުގެ ބޮޑުންނަށް\nހިތުގެ ފުންމިނުން ޝުކުރުވެރިވަން...ތުރުކީ ޒިންދާބާދު.\nއޮކްޓޯބަރ 27, 2020 12:51\nއަލްހަމްދުލިއްލާޙި.. ސެލިޓް ކުރަން ތި ރެސްޓޯރެންޓްގެ ވެރިފަރާތަށް\nއޮކްޓޯބަރ 27, 2020 14:06\nހަމަ ސަހާދެއް! ކާކަށް ބާ ދެރަވާނީ؟\nއޮކްޓޯބަރ 27, 2020 14:09\nއޮކްޓޯބަރ 27, 2020 15:23\nކަލެއަށްވެސް ވ ދެރަވާނެ. ގަމާރަށްވީ ކޮމެންޓެއް.\nއޮކްޓޯބަރ 27, 2020 14:11\nއަޅުގަޑުމެންގެ ހާލާގެން އަޅުގަޑުމެން އުޅެމާ ބަހީ!!!!!!\nއޮކްޓޯބަރ 27, 2020 16:25\nހައްހައްހާ.ފްރާންސް ބިރުން އަވަދިވެއްޖެ\nއޮކްޓޯބަރ 27, 2020 23:08\nވިދާޅުވީއެއްނޫން ބުނީ!! އިޙްތިރާމުކުރާނީ ކުރަންޖެހޭ މީހުންނަށް.\nއޮކްޓޯބަރ 27, 2020 23:22\nމިދަނޑިވަޅުގަވެސް ސަރުކާރު ހިންގާ ޕާޓީ އުޅެނީ ބިރަކާނުލާ މަޖާ ނުކުރެވިގެން.


Gondi gellijje kamah EC in bayaan nerunee Memberun Zinmma nunangavaa gothah: Mahloof | Mihaaru\nގޮނޑި ގެއްލިއްޖެ ކަމަށް އީސީން ބަޔާން ނެރުނީ މެމްބަރުން ޒިންމާ ނުނަންގަވާ ގޮތަށް: މަހްލޫފް\nއީސީގެ ރައީސް ސުލެއިމާން (ކ-3) ނޫސްވެރިންނާ ވާހަކަ ދައްކަވަނީ: ގޮނޑި ގެއްލިއްޖެ ކަން އެ ކޮމިޝަނުން މެމްބަރުންނަށް އަދިވެސް ނާންގާ ކަމަށް މަހްލޫފް ވިދާޅުވި\nރައްޔިތުންގެ މަޖިލީހުގެ އިދިކޮޅު މެމްބަރުންތަކެއްގެ ގޮނޑި ގެއްލިއްޖެ ކަމަަށް ކަނޑައަޅައި ބައި އިލެކްޝަންސް އަށް އިއުލާންކުރަން އިލެކްޝަންސް ކޮމިޝަން (އީސީ) އިން ބަޔާން ނެރުނީ އެ ކޮމިޝަނުގެ އެއްވެސް މެމްބަރަކު ޒިންމާ ނުނަންގަވާ ގޮތަށް ކަމަށް ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް ރޭ ވިދާޅުވެއްޖެ އެވެ.\nރައްޔިތުންގެ މަޖިލިހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލާގައި ސޮއިކުރެއްވި ޕީޕީއެމްގެ 10 މެމްބަރުންގެ ތެރެއިން ދިއްދޫ ދާއިރާގެ އަބްދުއްލަތީފް މުހައްމަދާއި ދިއްގަރު ދާއިރާގެ މުހައްމަދު އަމީތާއި ތުލުސްދޫ ދާއިރާގެ މުހައްމަދު ވަހީދު (ވައްޑެ) އަދި ވިލިނގިލީ ދާއިރާގެ ސައުދު ހުސެއިންގެ ގޮނޑި ގެއްލިއްޖެ ކަމަށް ނިންމައި، އިލެކްޝަންސް ކޮމިޝަނުން ވަނީ އިއުލާންކޮށްފަ އެވެ.\nއިދިކޮޅު ޕާޓީތަކުގެ ޕާލަމެންޓްރީ ގްރޫޕުން ކުނޫޒްގައި ބޭއްވި ޕްރެސް ކޮންފަރެންސްގައި މަހްލޫފް ވިދާޅުވީ މަޖިލީހުގެ މެމްބަރުންތަކެއް ވަކިވެފައިވާ ކަމަށް އިލެކްޝަންސް ކޮމިޝަނުން ބަޔާން ނެރުނީ މަސީހުގެ ވޯޓަށް ހުރަސްއަޅަން، ސަރުކާރުން އަންގައިގެން ރައްޔިތުންނަށް އޮޅުވާލަން ކަމަށެވެ. ކޮމިޝަންގެ ނިންމުން ކަމަށް ބުނެ ނެރުނު ބަޔާނުގައި ކޮމިޝަންގެ އެއްވެސް މެމްބަރަކު ސޮއި ކުރައްވާފައި ނުވާ ކަން މަހްލޫފް ފާހަގަކުރެއްވި އެވެ.\n"މެމްބަރުންގެ ގޮނޑިއާ ގުޅޭގޮތުން ނެރުނު ބަޔާނުގައި ސޮއެއް ނެތް. ހަމައެކަނި ސްޓޭމްޕް ޖަހާފައި ނެރުނީ. އެ ބަޔާން އޮތީ އިލެކްޝަންސް އިން އާއްމުކޮށް ނެރޭ ބަޔާންތަކާ ވެސް ޚިލާފަށް، އެހެން ފޯމެޓެއްގައި. އެއީ އެއްވެސް މެމްބަރަކު ފަހުން ތިމަންނައޭ ސޮއިކޮށްފައި އޮތީ އެނގެން ބޭނުން ނުވާ ކަހަލަ ގޮތަކަށް ކޮށްފައި އޮތް ކަމެއް،" އޭނާ ވިދާޅުވި އެވެ.\nމަހްލޫފް ވިދާޅުވި ގޮތުގައި މެމްބަރުންތަކެއްގެ ގޮނޑި ގެއްލުނު ކަން އީސީ އާއި ރައްޔިތުންގެ މަޖިލީހުން ވެސް މިހާތަނަށް އެ މެމްބަރުންނަށް އަންގާފައެއް ނުވެ އެވެ. މަޖިލީހުން މެމްބަރުންނަށް އަންގާ ރަސްމީ އެންގުންތައް މިހާރު ވެސް އެ މެމްބަރުންނަށް ލިބިވަޑައިގަންނަވާ ކަމަށް އޭނާ ވިދާޅުވި އެވެ.\n"މަޖިލީހުގެ ޖަލްސާ 31 ގައި އޮންނާނެ ކަމަށް މެމްބަރުންނަށް ކުރި މެސެޖް ވެސް އެ މެމްބަރުންނަށް ލިބުނު،" މަހްލޫފް ވިދާޅުވި އެވެ.\nގާނޫނުއަސާސީ ބުނާ ގޮތުން ރައްޔިތުންގެ މަޖިލިހުގެ މެމްބަރެއްގެ ގޮނޑި ގެއްލިޖެ ކަމާ މެދު ޝައްކު އުފެދިއްޖެ ނަމަ އެއާ މެދު ގޮތެއް ނިންމާނީ ސުޕްރީމް ކޯޓުންނެވެ. އެހެންވެ އީސީގެ ނިންމުން، ހަތަރު މެމްބަރުން ސުޕްރީމް ކޯޓަށް ހުށަހެޅުމުން، އެ ކޯޓުން ވަނީ މައްސަލަ ބަލައިގެންފަ އެވެ. ހަތަރު މެމްބަރުންނަށް ސުޕްރީމް ކޯޓުން ފޮނުވި ލިޔުމުގައި ބުނެފައި ވަނީ މައްސަލަ ހުށަހަޅާފައި ވަނީ ސުޕްރީމް ކޯޓުގެ ގަވައިދާ އެއްގޮތްވާ ގޮތުގެ މަތިން ކަމަށް ފަނޑިޔާރުން ނިންމަވާފައި ވާތީ، މި މައްސަލަ ސުޕްރީމް ކޯޓަށް ހުށަހެޅުމުގެ ހުއްދަ ދީފައިވާ ކަމަށާއި ތިން ދުވަހުގެ ތެރޭގައި މައްސަލަ ރަޖިސްޓްރީ ކުރަން ޖެހޭނެ ކަމަށެވެ.\nސިޔާސީ ޕާޓީ އިދިކޮޅު ފަރާތްތައް މަޖިލީހުގެ މެމްބަރުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު އިލެކްޝަންސް ކޮމިޝަން\n29 ކޮމެންޓް, 89 ރިއެކްޝަންސް\nތި ސުލޭމާނުގެ ހުރިހާ މުދަލެއް ސަރުކާރަށް ނަގަންޖެހޭ.\nމެމްބަރުންނެއް ނޫން މެންބަރުން.\nމިކަމުގައި އެވެރިން ނަކަށް ރެކެވޭނެ އެއްވެސް ގޮތެއް ނޯންނާނެ. ސީދާ އެތަނުގެ ރަޢީސް އެ ވިދާޅުވާ މީހަކު ޒިންމާ ނަގަން ޖެހޭނެ. އޭނައަށް ނޭގި އެތާ އެތެރޭ އެއްވެސް ކަމެއް އަދި ބައެއްގެ ހައްގު ތަކަށް އަރާ ގަންނަ އިރު އެނގޭނެ. ތިމަންނަ ނުދެނަ ހުރީމޭ ކިޔާ ބޯދަމައި ގަނެވޭނެ ގޮތެއް މިފަހަރަކު ނޯންނާނެ. ހުންނާނީ ރާކަނިމަސް ކެވިފާ މިފަހަރު. ވާގޮތް ބަލަން ތިބެމާ!\nތިޔަ ކޮމިޝަނުން ގޯސްކކޮށް ކަމެއްކުރެވިއްޖެއްޔާ ހުރިހާ މެމްބަރުން ޒިންމާނަގާ ޖެހޭނީ އިސްތިއުފާދޭން! މިހުރިހާކަމެއްބަލައި ފިޔަވަޅުއަޅަންޖެހޭ! ރާއްޖޭގައި ދެން ބޭއްވޭ އެއްވެސް އިންތިހާބެއްގައި މިކަހަލަ ބޭފުޅުން ތިބިއްޔާ ވާނުވާ ނޭންގިދާނެ! ބަލަންޖެހޭވަރަށް ނުބަލައި ކޮމްމެވެސް މީހެއްގެ އޯޑަރަށް ކަންތައްތައް ކުރާހެން ހީވަނީ! ގާނޫނީގޮތުން ވަކިނުވާ ރ. މަޖްލީހުގެ މެމްބަރުންވެސް ވަކިކޮށްފައި އެބަހުރި.\nއީސީ ތިބީ ފިތިފައި. އެމީހުންނަކީ ނަމެއްގަ ވަކިމީހަކުގެ އަމުރަށްކަންކުރަންތިބިބައެއް. އަމިއްލާ ބާޜެއްނެތް.\nތި ކޮމިޝަނުގެ ނަމުގައި މީޑިއާ ކުރިމައްޗަށް ނިކުންނަ ހުރިހާ އެންމެނާ ވެސް ސުވާލު ކިރެވެއްޖެހޭނެ. މިހާރު މިހިންގާ ހުރިހާ ކަމެއްގެ ތަހްޤީގެއް ކުރަންޖެހޭނެ... ޕްލީސް ޑޫދިސް ...\nދައުލަތުގެ ޒިންމާބޮޑު ޝަރަފުވެރި ކޮމިޝަންތަކަށް އައްޔަން ކުރެވެންވާނީ ޒަމާނީ މަތީ ތައުލީމާ ބޭރުބަހާ ދަންނަ ލީޑާޝިޕްއާ ޕޮލިޓިކްސް އަށް ހޭނެވޭ ކަހަލަ ބޭފުޅުން. މިއަށްވުރެ ރަނގަޅު ގަވަރނޭންސް ކޮލިޓީ މިހާރު މިގައުމުންވެސް ނެރެވެން ޖެހޭނެ.\nމަސީހުގެ ވޯޓާ ތޮޅިތޮޅި ތިބޭ ރއީސްގެ ވޯޓަކާ ނުތޮޅެމެންނު. އެއްޗެއް ވިސްނޭނެ ކަމަށް އުއްމީދު ކުރަން\nއެކަމަކުވެސް ރަޢީސް މީހާ ޒިންމާނަގަން ޖެހޭނެ އެހެން ކިހިނެއް ރެކެވޭނީ ކޮންމެވެސް ދުވަހަކުން ބެލޭނެ ބަލާނެ ފިޔަވަޅު އަޅާނެ


Erdogan thiya heddhevee goaheh: Taliban\nތާލިބާނުން ބުނަނީ ބޭޜުގައިމަކުން އަފްޣާނަށް އަރިއިފި ނމަ ދިފާއުކުރާނެ ކަމަށް\nއަފްޣާނިސްތާނުން އެމެރިކާ ސިފައި ފައިބައިގެން ދިއުމުން ކާބުލް އެއާޕޯޓްގެ ސެކިޔުރިޓީ ބަލަހައްޓާނެ ބަޔަކާ މެދު އޮތީ ކަންބޮޑުވުން އުފެދިފަ އެވެ. މިކަމާ ގުޅިގެން ތުރުކީ ބުނީ އެއާޕޯޓް ބެލެހެއްޓުމުގައި އަފްޣާން ނެޝަަނަލް ސެކިޔުރިޓީ ފޯސަސްއަށް އެހީތެރި ވެދެވިދާނެ ކަމަށާއި އަސްކަރީ ފައުޖެއް ފޮނުވަން ޝައުގުވެރިކަމެއް ނެތް ކަމަށެވެ.\nއެމެރިކާއާ ތުރުކީއާ ދެމެދެ ކުރެވުނު މަޝްވަރާއެއްގައި ތުރުކީން ކުރިން ދެއްކި ވާހަކަތަކަށް ކޮންމެވެސް ވަރެއްގެ ބަދަލެއް ގެނެސް ކާބުލް އެއާޕޯޓް ބަލަހައްޓަން ސިފައިން ފޮނުވިދާނެ ކަމަށް އެއްބަސްވި އެވެ. މި ވާހަކަތައް ފެތުރިގަތުމާއެކު ތާލިބާނުން ރަތަށް އަރައި ފަރުބަދަތަކުގައި ދެތިން އިއުލާނެއް ތަތްކޮށްލި އެވެ.\nތުރުކީއަށް ތާލިބާނުން ދޭން ބޭނުންވާ މެސެޖަކީ އަދި ނަސޭހަތަކީ ވެސް އަފްޣާން ބިމުގައި އަސްކަރީ މަރުކަޒެއް އަސްކަރީ ބާރުވެރިކަމެއް ގާއިމު ނުކުރުމެވެ. އަދި ބުނީ އުރުދުޣާން ސަރުކާރުން ގޯހެއް ހަދައިފި ކަމަށާއި މާބޮޑަށް ލަސް ނުވަނީސް ދެވަނަ ވިސްނުމަކަށް ދިއުން ބުއްދިވެރި ކަމަށެވެ.\nތާލިބާނުން ބުނީ ކޮންމެ ބަޔަކު އަފްޣާންގައި ތިބި ނަމަވެސް ބަލާނީ އެއީ ގައުމު ހިފަން މަސައްކަތް ކުރާ ބައެއް ކަމަށެވެ. އަދި އެބަޔަކާ ދެކޮޅަށް އެ ހާލަތަކަށް އެކަށީގެންވާ އަސްކަރީ އުކުޅާއި ހަތިޔާރާއި ބޭނުން ކުރާނެ ކަމަށެވެ.\nއަފްޣާނިސްތާނުން އެމެރިކާ ސިފައިން ފައިބައިގެން ދިއަ ނަމަވެސް 600 އަށް ވުރެ ގިނަ ޚިދުމަތްތެރިން ވެރިރަށް ކާބުލްގައި މަޑުކުރާނެ އެވެ. އަފްޣާންގައި ސުލްހަ ގާއިމު ކުރުމަށާއި ބޭރު އެހީ ހޯދުމަށް މި އޮފިޝަލުން މަސައްކަތް ކުރާނެ އެވެ.\nތާލިބާނުން ބުނީ އަފްޣާންގެ 85 ޕަސެންޓް އޮތީ އެމީހުންގެ އަތްދަށުގައި ކަމަށެވެ. އެހެން ނަމަވެސް އަފްޣާން ސަރުކާރުން އެކަން ދޮގު ކުރެ އެވެ.\nއަފްޣާނިސްތާން ތުރުކީ ރަޖިބް ތައްޔިބު އެރުދުޣާން


Dho?! Scrunchies hoadhaneetha? Anekkaa 90 ge trend eh\nސްކްރަންޗީޒް ހޯދަނީތަ؟ އަނެއްކާ މި އައީ 90ގެ ޓްރެންޑެއް\nނުވަދިހައިގެ މި ޓްރެންޑް ވެސް މިއޮތީ އައިސް އަތުގައި ހިފައިފަ އެވެ. ހަމައެކަނި ބޮލުގެ އިސްތަށިގަނޑު އެއްކޮށްލައި އައްސައި، ހުޅިޖަހާކަށް ނޫނެވެ. އަތުގައި އަޅާ ގަހަނާއަކަށް ވެސް ސްކްރަންޗީޒް ނުވަތަ ވޫލްކޮޅު ވެއްޖެ އެވެ. އެކަން އެނގޭ އެއްކަމަކީ ވެޑިން ޕާޓީތަކުގައި ބްރައިޑްސްމެއިޑުންގެ އަތުގައި އަޅާ އެއްޗަކަށް ވެސް މި ސްކްރަންޗީޒްވެފައި ވާތީ އެވެ.\nއޭގެ އިތުރުން ހަވީރު ފިންޏަށް ނުކުންނައިރު ބޭނުންކުރާ "ކެޝުއަލް ލުކް" ވެސް އިތުރަށް ފުރިހަމަކޮށްލަން ޒުވާން ކުދިން ސްކްރަންޗީޒް ބޭނުންކުރާތީ އެވެ. މިފަހުން ދެވޭނެ އެންމެ "ޕާފެކްޓް ގިފްޓް" އަކީ ވެސް ސްކްރަންޗީޒް އެވެ.\nތަފާތު މެޓީރިއަލްތަކުގެ ސްކްރަންޗީޒް މިހާރު މާލެއިން ލިބެން އެބަހުއްޓެވެ. އެކި ކުލަތަކާއި އެކި ސައިޒެވެ. މި ކިޔައިދެނީ މުޅި މާލޭގައި ނުދުއްވާ އިންސްޓަގްރާމަށް ވަދެލައިގެން ސްކްރަންޗީޒް ލިބެން ހުރި ބައެއް ޕޭޖުތަކެވެ.\nމި ޕޭޖަށް ވަންނައިރު މިއޮތީ އެކިކުލަތަކުގެ ސްކްރަންޗީތަކުން ފީޑު ނަލަކޮށްލާފަ އެވެ. ޕޭޖަށް މެސެޖްކޮށްލުމުން ބޭނުން ޑިޒައިނަކަށް ސްކްރަންޗީޒް ތައްޔާރުކޮށްދޭނެ އެވެ. މިއީ ދިވެހި ޒުވާނެއް ތައްޔާރުކުރާ ސްކްރަންޗީޒްތަކެކެވެ.\nA post shared by Scrunchie.mv (@scrunchie.mv)\nމިއީ ވެސް ދިވެހި ޒުވާނެއްގެ އަމިއްލަ މަސައްކަތެވެ. ސްކްރަންޗީޒް އާއި އެޔާ ގުޅުވާލައިގެން ހެޑްބޭންޑް، ހެއާ ޓައިސް ވެސް މި ޕޭޖުން ތައްޔާރުކޮށްދޭނެ އެވެ. ޕްރީ އޯޑާ ކުރުމަށްފަހު ބަލައިދާން ޖެހޭނީ ހުޅުމާލެ އަށެވެ.\nA post shared by #Scrunchit (@scrunchitmv)\nސްކްރަންޗީޒް އާއި ހެއާ ޓައިސް ހޯދަން މިއީ ވެސް ވަރަށް ރަނގަޅު އޮޕްޝަނެކެވެ. އިންސްޓެންޓް ޕާޗޭސްއަށް ވެސް ސްކްރަންޗީޒް ލިބެން އެބަހުއްޓެވެ. އަދި ފްރީކޮށް ޑެލިވަރީކޮށްދޭނެ އެވެ. މިއީ ވެސް 100 ޕަސަންޓް ދިވެހި ޕްރޮޑަކްޓްތަކެކެވެ.\nA post shared by Scrunchies & Hairties 🇲🇻 (@yourscrunchiiies)\nސޯ ސްކްރަންޗީޒް އެމްވީ\nމިއޮތީވެސް ލޯކަލް ސްކްރަންޗީޒް ވިއްކާ ޕޭޖެކެވެ. ތަފާތު ރީތި ވައްތަރު ވައްތަރުގެ ސްކްރަންޗީޒް މި ޕޭޖުން ވެސް ލިބެން އެބަހުއްޓެވެ.\nA post shared by so.scrunchies.mv (@so.scrunchies.mv)\nމި ޕޭޖުން ލިބޭނީ ހަމައެކަނި ސްކްރަންޗީޒް އެކަންޏެއް ނޫނެވެ. ބަދިގޭ ސާމާނާއި ދަބަހާއި ހެދުން ވެސް މި ޕޭޖުން ލިބޭނެ އެވެ. ގިނަ އެއްޗެހި އެއްތާކުން ހޯދަންޏާ މިއީ ރަނގަޅު އޮޕްޝަނަކަށްވާނެ އެވެ.\nA post shared by Bellarosa (@bellarosa_mv)\nސްކްރަންޗީޒްގެ އިތުރުން ބޮލުގައި ޖަހާ އެކިކަހަލަ ޑިޒައިންތަކުގެ ދަތިވެސް މި ޕޭޖުން ލިބޭނެ އެވެ. ފޯނު ކަވަރާއި އެންމެ ފަހުގެ އަންނައުނު ހޯދަން ވެސް ލަ އެސްޓްރެލްލާ ޕޭޖު ބަލައިލާށެވެ.\nA post shared by La Estrella (@la_estrella.mv)\nމީގެ އިތުރުން ވެސް ބައިވަރު އެހެން އިންސްޓާ ޕޭޖުތަކުން ވެސް ސްކްރަންޗީޒް ލިބެން އެބަހުއްޓެވެ.